LELAKI MAUT KEMALANGAN SELEPAS ALAMI SERANGAN JANTUNG

IPOH: Seorang lelaki maut apabila kereta dipandunya terbabas selepas mengalami serangan jantung di Jalan Kampung Lambak dekat Tanjung Malim, pagi semalam.

Ketua Polis Daerah Muallim Supt Mohd Hasni Mohd Nasir dalam kenyataan berkata pihaknya menerima laporan daripada orang awam pada 8.40 pagi memaklumkan sebuah kereta jenis Toyota Camry merempuh tembok sebuah kuil.

Beliau berkata mangsa, Lok Ming Choy, 55, yang beralamat di Taman Kampar, di sini disahkan meninggal dunia akibat serangan jantung selepas bedah siasat dilakukan.

“Siasatan awal di lokasi kejadian mendapati kereta dipandu mangsa dari arah Kampung Lambak menghala ke Pekan Tanjung Malim telah hilang kawalan lalu terbabas ke bahu jalan sebelah kanan dan merempuh tembok kuil.

“Akibat rempuhan tersebut, mangsa meninggal dunia di lokasi kejadian,” katanya dan menambah kemalangan itu disiasat mengikut Seksyen 41 (1) Akta Pengangkutan Jalan 1987.–AlHijrah Online


Menderita kesakitan dalam dingin salji

JABAL HAYAT, LUBNAN – Salji tebal memutih memenuhi kawasan kem pelarian Syria di Jabal Hayat, Qaroun, Lubnan. Sepasang kembar seiras yang comel sambil bergurau senda berlari-lari menuju ayah mereka.

Jika dipandang sekali imbas, Ahmad dan Muhammad Zarzur yang berusia lima tahun ini kelihatan sempurna seperti kanak-kanak pelarian Syria lain.

Tiada siapa menyangka sebenarnya Muhammad dilahirkan dengan kecacatan pada kaki sehingga menyebabkannya tidak dapat berjalan dan memerlukan rawatan untuk membetulkan semula kaki kanannya.

Ketika berusia setahun, dia dibedah dengan kos 2,000 dolar. Wang tersebut dikumpul bapanya, Khalid Zarzur hasil daripada pendapatan sebanyak 400 dolar sebulan.

Rawatan susulan pula menelan belanja sebanyak 1,000 dolar. Malangnya, pembedahan itu tidak berhasil memulihkan Muhammad dari kecacatannya.

Setelah empat tahun, Muhammad dibedah sekali lagi atas tanggungan pihak NGO Lubnan namun keluarga Muhammad terpaksa menanggung kos rawatan susulan.

Ini menimbulkan masalah kepada Khalid kerana ketika musim sejuk bersalji, dia tidak dapat bekerja kerana bidang kerjanya menghentikan operasi selama empat bulan pada musim begini. Khalid kehilangan punca pendapatan.

Lebih malang, kedinginan salju yang mencucuk hingga ke tulang menambah parah keadaan Muhammad di mana kesakitan yang dirasa akan melipat berkali ganda berbanding dalam cuaca biasa.

Ibu Muhammad, Maram Zarzur menceritakan, pernah pada satu ketika Muhammad menangis berjam-jam lamanya kerana tidak dapat menahan sakit di kaki akibat cuaca sejuk.

Ibunya hanya mampu menenangkannya dengan zikir kerana hanya itu usaha yang mampu dilakukan dalam keadaan tersebut. Mereka kekurangan ubat kerana menurut Maram, ubat-ubatan yang diperlukan Muhammad amat mahal, dan perlu diambil secara berterusan pula.

Dan jika Muhammad tidak mendapat rawatan sewajarnya, berkemungkinan besar kanak-kanak comel bermata perang dan rambut keemasan ini akan cacat buat selama-lamanya.

* HANAN MOHD SAID adalah wartawan TV Alhijrah yang mengikuti misi kemanusiaan di Kem Pelarian Syria di Lubnan anjuran MAPIM baru-baru ini.


ANWAR, ERDOGAN KUTUK BAKAR AL-QURAN, WACANA POPULIS HASUT UCAPAN KEBENCIAN

NEW YORK: Perdana Menteri Datuk Seri Anwar Ibrahim dan Presiden Turkiye Recep Tayyip Erdogan mengutuk sekeras-kerasnya pembakaran al-Quran baru-baru ini dan wacana populis yang menghasut ucapan kebencian terhadap Islam.

Dalam satu kenyataan bersama yang dikeluarkan pada Rabu selepas pertemuan pemimpin itu di New York di luar Perhimpunan Agung Pertubuhan Bangsa-Bangsa Bersatu (PBB) ke-78, mereka juga menyatakan kebimbangan terhadap kemunculan “bentuk perkauman baharu” yang bercirikan xenofobia, profil negatif, dan stereotaip terhadap umat Islam.

Erdogan dan Anwar juga menyatakan “kebimbangan mendalam” mengenai “trend peningkatan kebencian, sikap tidak bertoleransi, diskriminasi, dan tindakan keganasan terhadap umat Islam dan kesucian mereka yang telah mencapai tahap yang membimbangkan di banyak bahagian dunia, terutamanya di Eropah,” Agensi Anadolu memetik kenyataan itu.

Kedua-dua pemimpin itu berkata, mereka menyambut baik penerimaan Resolusi Perhimpunan Agung 76/254 untuk mengisytiharkan 15 Mac sebagai “Hari Antarabangsa Memerangi Islamofobia.”

Mereka juga menyambut baik perbahasan segera semasa sesi ke-53 Majlis Hak Asasi Manusia Pertubuhan Bangsa-Bangsa Bersatu untuk membincangkan “peningkatan yang membimbangkan” dalam tindakan kebencian agama yang dirancang dan dilakukan secara terbuka seperti yang dimanifestasikan oleh penghinaan berulang-ulang terhadap al-Quran dan penerimaan resolusi Hak Asasi Manusia PBB yang mendefinisikan pembakaran kitab suci sebagai kebencian agama.

Pemimpin-pemimpin itu juga mengalu-alukan Resolusi Perhimpunan Agung 77/318 mengenai Mempromosikan Dialog Antara Agama dan Antara Budaya serta Toleransi dalam Menentang Ucapan Kebencian yang diterima pakai pada 25 Julai.

Menurut kenyataan itu, Erdogan dan Anwar juga menekankan bahawa tindakan kebencian agama, perkauman, diskriminasi, dan xenofobia merupakan ancaman terhadap keamanan dan menghasut budaya keganasan.

Pemimpin-pemimpin itu juga menyeru semua pihak berkepentingan termasuk kerajaan, untuk meningkatkan usaha menangani diskriminasi, xenofobia, perkauman dan ucapan kebencian mengikut prinsip hak asasi manusia antarabangsa. — AlHijrah Online


RAMAI TIDAK SEDAR JADI MANGSA GANGGUAN SEKSUAL

KUALA LUMPUR: Gangguan seksual kebanyakannya berlaku dalam diam dan pemangsa menggunakan empat kaedah iaitu melalui lisan, isyarat, visual atau psikologikal untuk memerangkap mangsa.

Menurut Kementerian Pembangunan Keluarga dan Masyarakat (KPWKM), semua kaedah gangguan ini dilakukan secara senyap dan ramai mangsa tidak menyedari mereka sedang diganggu.

“Jenayah gangguan seksual bukan sahaja berlaku kepada kaum wanita, tetapi juga pada lelaki tanpa mengira usia, penampilan fizikal atau status perkahwinan dan masalah ini juga boleh berlaku kepada mangsa yang mempunyai jantina sama dengan pelaku,” katanya.

Sementara itu, tahap kesedaran wanita untuk melindungi diri sendiri daripada gangguan seksual masih lagi perlu dipupuk.

Tambah kenyataan tersebut wanita perlu menjadi lebih bijak dan rasional lebih-lebih lagi bila gangguan dilakukan oleh orang disayang, atau orang yang hampir dengan mereka.

“Wanita perlu mempunyai ilmu psikologi khususnya memahami personaliti diri dan juga orang lain. Wanita juga perlu tahu hak mereka di sisi undang-undang. Mereka harus berani mengambil tindakan undang-undang dan melalui proses tersebut dengan lebih berani.

“Selain itu wanita perlu tahu bahawa mereka tidak bersendirian. Pihak Kementerian Pembangunan Wanita, Keluarga dan Masyarakat (KPWKM) dan agensi kerajaan yang berkaitan serta badan bukan kerajaan sentiasa bersedia membantu wanita yang memerlukan bantuan dan khidmat sokongan,” katanya.

Berdasarkan statistik dari Januari hingga Jun 2022, sejumlah 1,643 kes kesalahan seksual direkodkan melibatkan jenayah rogol, sumbang mahram, cabul kehormatan, luar tabii, mengaibkan, dan sebar atau simpan bahan lucah.

Tegas KPWKM, isu gangguan seksual perlu diambil serius oleh semua pihak tidak mengira bangsa, agama dan jantina bertepatan dengan Hari Menangani Keganasan Terhadap Wanita yang disambut serentak di seluruh dunia pada 25 November ini. – AlHijrah Online


JPN BANTU ANAK YATIM PIATU PEROLEH SIJIL KELAHIRAN

PORT DICKSON: Hasrat seorang nenek mahu melihat cucunya berusia lapan tahun bersekolah tercapai, setelah kanak-kanak yatim piatu itu menerima sijil kelahiran bukan warganegara daripada Jabatan Pendaftaran Negara (JPN) hari ini.

Sabariah Ahmad, 69, berkata cucunya, Muhammad Yusri merupakan anak kepada anaknya Osman Jaafar bersama warga Indonesia Wulandari Gustialam, namun pernikahan pasangan itu tidak didaftarkan mengikut undang-undang Malaysia.

Katanya, hal itu menyukarkan pendaftaran sijil kelahiran Muhammad Yusri dan tindakan proaktif Jabatan Pendaftaran Negara (JPN) hari ini amat memudahkan urusannya, sekali gus memastikan masa depan cucunya itu terjamin.

“Terima kasih JPN kerana menguruskan permohonan ini, pengurusan permohonan sijil kelahiran ini juga cepat kerana kerjasama semua pihak. Saya cuma mahu Yusri dapat bersekolah demi masa depannya…” katanya kepada pemberita di kediamannya di sini hari ini.

Turut hadir Ketua Pengarah JPN Zamri Misman yang menyerahkan sijil kelahiran (Daftar Lewat Kelahiran) bukan warganegara kepada Muhammad Yusri menerusi Program Menyemai Kasih Rakyat (MEKAR) itu.

Sabariah berkata Osman meninggal dunia pada 21 Mac lepas dan dua minggu sebelum itu, beliau sudah mengisi borang pendaftaran Muhammad Yusri namun tidak sempat dihantar ke JPN.

Katanya Osman meninggal dunia akibat serangan jantung manakala Wulandari yang menghidap penyakit buah pinggang meninggal dunia tahun lepas.

Nenek kepada 12 cucu itu telah mendapatkan khidmat guru tuisyen bagi memastikan Muhammad Yusri mendapat pendidikan.

Sementara itu Zamri berkata Muhammad Yusri tidak bersekolah kerana tiada sebarang dokumen pengenalan diri dan kelahirannya juga tidak didaftarkan.

Beliau berkata semakan JPN mendapati kanak-kanak itu dilahirkan di rumah dan dibesarkan di Puchong, Selangor namun pernikahan ibu bapanya tidak didaftarkan mengikut undang-undang Malaysia.

“JPN bertindak menghubungi waris Allahyarham bapa kepada Muhammad Yusri untuk membantu mendaftarkan kelahiran, hasil temu duga saksi berkenaan, Panel Jawatankuasa Permohonan Daftar Lewat Kelahiran JPN telah meluluskan permohonan itu,” katanya.

Zamri menasihatkan keluarga Muhammad Yusri supaya menguruskan proses pengambilan anak angkat terlebih dahulu sebelum memohon kewarganegaraan Malaysia untuk anak yatim itu.

Beliau memaklumkan JPN telah meluluskan sebanyak 10,245 daripada 14,557 permohonan Daftar Lewat Kelahiran bagi tempoh tahun 2022 hingga April ini.

Zamri turut menasihatkan orang awam supaya mendaftarkan setiap kelahiran pada tempoh ditetapkan dan perkahwinan yang tidak mengikut undang-undang juga perlu didaftarkan semula di dalam negara bagi memastikan perkahwinan diiktiraf.

Katanya kegagalan mendaftar perkahwinan akan menimbulkan isu ketika proses pendaftaran kelahiran anak.–AlHijrah Online


REMAJA PALESTIN SYAHID DITEMBAK ZIONIS ISRAEL DI BAHAGIAN KEPALA

RAMALLAH: Seorang remaja Palestin berusia 17 tahun mati syahid selepas ditembak tentera Zionis Israel semasa melakukan serbuan di Tebing Barat, kata Kementerian Kesihatan Palestin.

Menurutnya, rejim Israel mendakwa pasukan tenteranya melepaskan tembakan ke arah sekumpulan individu bersenjata.

Mangsa, Jibril Mohammed Kamal al-Ladaa meninggal dunia selepas ditembak di bahagian kepala.

Kejadian itu berlaku di kem pelarian Aqabat Jabr berhampiran bandar Jericho.

Pegawai kesihatan Palestin memberitahu enam orang lagi mengalami kecederaan termasuk tiga dalam keadaan serius.

Untuk rekod, sekurang-kurangnya 101 penduduk Palestin terbunuh akibat serbuan besar-besaran tentera Israel setakat tahun ini.—AlHijrah Online


MALAYSIA AMAT BIMBANG BERHUBUNG SERANGAN UDARA DI BAGHDAD

KUALA LUMPUR: Malaysia melahirkan rasa amat bimbang dengan perkembangan terbaharu susulan serangan udara oleh Amerika Syarikat (AS) terhadap Iran yang berlaku berhampiran Lapangan Terbang Antarabangsa Baghdad pada Jumaat.

Satu kenyataan daripada Kementerian Luar Negeri hari ini memaklumkan Malaysia sentiasa berpegang bahawa semua usaha perlu diambil bagi menyelesaikan masalah atau konflik menerusi perdamaian tanpa menggunakan ancaman atau kekerasan.

Oleh itu, pada peringkat kritikal ini adalah lebih baik bagi semua pihak yang terbabit mengelakkan sebarang provokasi yang selanjutnya, melaksanakan usaha bagi menghalang dan meredakan ketegangan agar dapat mengekalkan keamanan dan kestabilan di rantau ini, menurut kenyataan itu.

Serangan dron ke atas satu konvoi yang sedang bergerak berhampiran lapangan terbang itu membunuh pegawai tertinggi keselamatan dan komander perisikan Iran, Maj.Jen Qassim Suleimani. Terdapat kebimbangan yang memuncak bahawa Iran akan mengambil tindakan balas terhadap kepentingan Amerika Syarikat di dunia Arab dan ketegangan yang sedang berlaku antara kedua-dua pihak itu dijangka merebak kepada konflik yang lebih besar antara AS dan Iran. — BERNAMA


PKP DI SEREMBAN, PORT DICKSON BERMULA ESOK HINGGA 1 FEB

KUALA LUMPUR: Perintah Kawalan Pergerakan (PKP) akan dikuatkuasakan di Seremban dan Port Dickson, Negeri Sembilan selama 14 hari bermula esok susulan peningkatan kes positif COVID-19 secara mendadak di kawasan tersebut.

Menteri Kanan (Kluster Keselamatan) Datuk Seri Ismail Sabri Yaakob berkata Kementerian Kesihatan (KKM) melaporkan kes jangkitan di Seremban sangat tinggi dan berlaku peningkatan secara ketara dalam tempoh 14 hari iaitu daripada 777 kes kepada 876 kes.

“Kebanyakan mukim di Seremban juga adalah zon merah iaitu melibatkan tujuh daripada sembilan mukim.

“Bilangan kes yang dilaporkan dalam masa 14 hari di tujuh mukim dalam lingkungan 56 hingga 283 kes,” katanya.

Bagi daerah Port Dickson, KKM mengesahkan terdapat peningkatan kes positif secara mendadak dalam tempoh 14 hari yang melibatkan beberapa kluster iaitu daripada 35 kepada 167 kes.

Pelaksanaan PKP ini adalah untuk mengekang penularan COVID-19 dalam komuniti dan mengawal pergerakan di kedua-kedua daerah itu.—AlHijrah Online


SEKATAN KECEWAKAN RAMAI ORANG, JEJAS PERDAGANGAN: TUN MAHATHIR

KUALA LUMPUR: Tun Dr Mahathir Mohamad hari ini mengulangi bahawa sebarang sekatan akan hanya mengecewakan ramai orang termasuk negara, yang dalam perdagangan dengan negara yang terlibat.

Dengan menekankan bahawa beliau tidak percaya dengan sekatan, Perdana Menteri meminta pihak yang berkenaan agar menyelesaikan masalah tanpa menimbulkan sebarang perbalahan.

“Jika anda mengenakan sekatan, anda akan mengecewakan ramai orang. Bukan sahaja Iran… dan (bila) anda mengenakan sekatan terhadap Iran, Malaysia juga menanggung tempiasnya kerana kita kehilangan pasaran kita.

“Jadi masyarakat hendaklah berunding dan menyelesaikan masalah di meja bulat, bukan bergaduh antara satu sama lain dan mengenakan sekatan,” katanya kepada pemberita selepas menghadiri Forum Integriti Bank Kerjasama Rakyat Malaysia Bhd (Bank Rakyat) 2020 di sini, hari ini.

Beliau berkata demikian ketika menjawab soalan berhubung ketegangan memuncak antara Amerika Syarikat (AS) dengan Iran susulan pembunuhan Jeneral Qassem Soleimani, komander tentera tertinggi Iran dalam serangan udara oleh AS pada 3 Jan. Dilihat sebagai tindakan balas terhadap serangan Amerika yang membunuh Qassem, Iran kemudian melancarkan lebih sedozen serangan peluru berpandu ke arah dua pangkalan Iraq yang menempatkan tentera AS.

Menurut laporan-laporan berita, pentadbiran AS pada Jumaat (10 Jan) mengenakan sekatan baharu ke atas Iran susulan serangan balas ke atas AS dan tenteranya di Iraq awal minggu itu.

Tindakan hukuman selanjutnya oleh AS disasarkan kepada pelbagai sektor ekonomi Iran termasuk pembinaan, pekilangan, tekstil dan perlombongan, di samping lapan pegawai kanan Iran, yang sesetengahnya telah pun dikenakan sekatan. — BERNAMA


PKPB KELANTAN: KEDAI MAKAN DIBENARKAN BEROPERASI SEHINGGA 12 MALAM

KOTA BHARU: Kerajaan Kelantan membenarkan operasi premis, restoran dan kedai makan dibuka sehingga jam 12 malam, yang mula berkuat kuasa serta merta sepanjang Perintah Kawalan Pergerakan Bersyarat (PKPB).

Lapor Sinar Harian, Exco Kerajaan Tempatan, Perumahan dan Kesihatan Kelantan, Dr Izani Husin berkata, kebenaran tersebut diluluskan Menteri Besar Kelantan, Datuk Ahmad Yakob pada hari ini setelah mengambil kira pelbagai pertimbangan berkait keselamatan dan ekonomi rakyat.

Menurutnya, beberapa prosedur operasi standard (SOP) lain yang diselaraskan dengan Majlis Keselamatan Negara (MKN) peringkat Pusat adalah berkait jumlah individu yang dibenarkan berada di meja makan di setiap premis terbabit.

“Pelanggan boleh berada di meja makan mengikut keluasan meja tetapi wajib mematuhi SOP ketat dengan penjarakan fizikal satu meter,” katanya.

Sebelum ini Kelantan membenarkan operasi kedai makan beroperasi sehingga jam 10 malam dan hanya dua orang berada di meja makan.

Selain itu, majlis kenduri juga dibenarkan dihadiri oleh 50 tetamu dewasa tertakluk kepada saiz keluasan kawasan dan empat orang semeja dengan penjarakan fizikal satu meter.

Katanya, permohonan bagi kelulusan polis juga perlu dibuat lima hari sebelum penganjuran majlis selain mewajibkan dikawal oleh anggota Jabatan Sukarelawan Malaysia (RELA).

“Aktiviti sukan dan rekreasi yang tidak bersentuhan fizikal (indoor dan outdoor) dijalankan secara individu tidak melebihi 10 orang pada satu-satu masa turut dibenarkan,” katanya.

Dr Izani berkata, tempoh operasi pasar harian dilanjutkan dari jam 6 pagi sehingga 4 petang, manakala pasar tani bermula 6 pagi hingga 2 petang dan pasar borong pada 6 pagi hingga 2 petang kecuali Pasar Borong Wakaf Che Yeh dari 6 petang sehingga 4 pagi.

Dalam masa sama, beliau mengingatkan masyarakat untuk terus mematuhi SOP ditetapkan oleh kerajaan dan bersama-sama memutuskan penularan COVID-19 di negeri itu.—AlHijrah Online


Isu Syria: Rakyat Lubnan lupa diri

“Dilarang kebumi mana-mana rakyat Syria sama ada tua atau muda”.

KAIN rentang dengan tanda amaran ini digantung di salah sebuah kawasan perkuburan dan ia menjadi perkara yang lumrah di Lubnan.

Bukan setakat didiskriminasi semasa hidup tetapi sampai tanah kubur pun ada beza. Dalam bahasa mudah, sampai ke mati sebahagian besar pendatang yang cuba berlindung di negara itu tidak diterima dan berterusan diberi layanan buruk.

Sebagai negara yang pernah terjebak dengan perang saudara, sepatutnya rakyat Lubnan belajar dari pengalaman lalu. Sebahagian mereka satu ketika dahulu pernah lalui pengalaman sama selama lebih 15 tahun (1975-1990) dan ada yang menjadi mencari perlindungan di Syria.

Menurut Al Jazeera, sengketa sesama sendiri membunuh lebih 200,000 nyawa dan 17,000 lagi masih hilang. Lebih sejuta rakyat Lubnan terpaksa menjadi pelarian yang kini bertebaran di pelbagai negara dan benua.

Konflik  hampir memusnahkan negara itu, yang satu ketika dahulu menjadi lambang kemewahan duniawi dunia Arab. Beirut di zaman kemegahannya pernah menjadi pusat kewangan pernah digelar “Paris of The Middle East”, sehingga satu penyelesaian yang diusahakan masyarakat antarabangsa dicapai.

Sehingga kini, perjanjian kongsi kuasa masih rapuh di Lubnan dan sentiasa ada sahaja insiden yang mencetuskan ketegangan politik, agama dan mazhab.

Malangnya bagi sesetengah penduduknya, mereka begitu angkuh dan pentingkan diri sendiri. Apa yang pernah dilakukan tidak diambil sebagai iktibar.

Tiada siapa yang ingin bergelar “pelarian”, tetapi keadaan telah memaksa mereka mencari kawasan baru yang dirasakan selamat.

Namun malang sungguh nasib pelarian Syria. Jika berada di negara sendiri mereka berdepan dengan sengsara dan maut, berhijrah ke negara jiran belum tentu bernasib baik.  Ada masa dikeji, dicaci dan pada ketika tertentu dilayan tanpa maruah sebagai manusia sehingga tahap dibunuh dengan sesuka hati oleh bangsa sendiri.

Semua tahu pelarian Syria dan penduduk Lubnan serumpun, mereka Arab berkongsi hampir semua perkara yang sama. Bahasa dan budaya tidak banyak beza. Mereka juga satu akidah namun semangat dan roh yang diterapkan oleh ajaran Islam sebagaimana penerimaan kaum Ansar (penduduk Madinah) terhadap saudara seagama, kaum Muhajirin (penduduk Makkah) yang berpindah lebih 1,441 tahun lalu tidak dihayati.

Sampaikan tanah kuburpun mereka enggan kongsi. Isu mengenainya tular selepas media sosial dan portal berita melaporkan jenazah seorang kanak-kanak terpaksa digali semula di Asoun, utara Lubnan pada 20 September lalu kerana dia pelarian Syria.

Portal albawaba melaporkan, arahan penggalian semula itu dikeluarkan atas arahan Datuk Bandar Assoun, Roula al Baya yang menegaskan tanah perkuburan berkenaan hanya untuk rakyat Lubnan.

Susulan apa yang berlaku, penduduk tempatan di kawasan berhampiran bertindak mewakafkan tanahnya untuk dijadikan tapak perkuburan bagi pelarian Syria di situ. Antara mereka Khaled Abdel Qader, seorang professor Undang-undang Syriah. – Razali Awang/Media SIsu Syria: Rakyat Lubnan lupa diri

Kain rentang dengan tanda amaran ini digantung di salah sebuah kawasan perkuburan dan ia menjadi perkara yang lumrah di Lubnan.

Bukan setakat didiskriminasi semasa hidup tetapi sampai tanah kuburpun ada beza. Dalam bahasa mudah sampai ke mati sebahagian besar pendatang yang cuba berlindung di negara itu tidak diterima dan berterusan diberi layanan buruk.

Malangnya bagi sesetengah penduduknya, mereka begitu angkuh dan pentingkan diri sendiri. Apa yang pernah dilakui tidak diambil sebagai iktibar.

Susulan apa yang berlaku, penduduk tempatan di kawasan berhampiran bertindak mewakafkan tanahnya untuk dijadikan tapak perkuburan bagi pelarian Syria di situ. Antara mereka Khaled Abdel Qader, seorang profesor Undang-undang Syriah. – Razali Awang/Media Syria Care


AIR PASANG MERAH: KERANG-KERANGAN DI PERAIRAN PULAU PINANG TIDAK SELAMAT DIMAKAN

BAYAN LEPAS: Hasil kerang-kerangan di perairan Pantai Teluk Bahang, Bayan Lepas, Pulau Pinang tidak selamat dimakan susulan fenomena air pasang merah minggu lalu.

Jabatan Perikanan Malaysia (DOF) menasihatkan orang ramai supaya tidak membeli dan makan hasil laut itu dari perairan Teluk Bahang sehingga Sungai Pinang.

Mengulas mengenai bahaya tersebut, Pengarah Perikanan Perak, Mohd Ghazali A Manap menjelaskan, berbeza dengan ikan yang boleh dimakan, isi kerang-kerangan tersebut boleh mengandungi toksin kerana alga spesis Noctiluca Scintillans.

“Alga yang mengandungi toksin tersebut menyerang insang dan menyebabkan ikan sukar untuk bernafas seterusnya menyebabkan kematian. Namun, ikan tersebut tiada racun dan selamat untuk dimakan lebih-lebih lagi manusia kebiasaannya tidak makan insang.

“Tetapi jika kerang-kerangan ia berbahaya kerana ia berada di keseluruhan isi kerang-kerangan,” katanya.

Menurut Mohd Ghazali, walaupun fenomena tersebut tidak menjejaskan hasil laut di kawasan perairan Perak, pemantauan rapi dilakukan secara berkala bagi memastikan kualiti air di negeri itu berada dalam keadaan selamat.

Katanya, fenomena air merah yang berlaku disebabkan ledakan alga spesis Noctiluca Scintillans tersebut telah disahkan namun tidak berbahaya kepada manusia.

Beliau berkata demikian kepada media selepas program kesedaran pematuhan pensijilan MYGAP dan taklimat penggunaan sistem ekanMAS dI Taiping, hari ini.

Minggu lalu, beberapa nelayan sekitar kawasan Teluk Bahang sehingga ke Sungai Pinang, Balik Pulau menyuarakan rasa bimbang dengan fenomena air merah itu yang didakwa berlaku sejak 26 Ogos lepas.

Fenomena itu telah menyebabkan ikan dan hidupan laut lain mati bermula kira-kira satu kilometer dari kawasan Muka Head sehingga ke kawasan pesisir pantai, Teluk Bahang.

Noctiluca Scintillans pernah menyebabkan ledakan sehingga air laut menjadi merah jambu dan ikan dalam sangkar mati di perairan Kuala Gula, Parit Buntar pada 2016. — AlHijrah Online


LELAKI TETAK LEHER IBU TIRI HINGGA PUTUS DITAHAN REMAN

KOTA BHARU: Lelaki yang dipercayai menetak ibu tirinya sehingga terputus leher dalam kejadian di Kampung Batu Machang, Jerek, di Gua Musang petang semalam, ditahan reman tujuh hari bermula hari ini.

Ketua Polis Daerah Gua Musang Supt Sik Choon Foo berkata, perintah reman terhadap suspek berusia 39 tahun itu dikeluarkan Pengarah Mahkamah Negeri Kelantan Zaman Mohd Noor di Mahkamah Majistret Gua Musang, hari ini.

Perintah reman itu bagi bagi membantu siasatan mengikut Seksyen 302 Kanun Keseksaan.

Semalam, media melaporkan seorang wanita berusia 54 tahun maut ditetak anak tirinya di rumah mereka.

Suspek kemudian hadir ke Balai Polis Bertam pada 4.45 petang dan memaklumkan telah membunuh ibu tirinya menggunakan parang.

Siasatan awal mendapati suspek merupakan seorang penagih dadah dan mengalami masalah mental.—AlHijrah Online


AMBIL SUNTIKAN VAKSIN TIDAK BATALKAN PUASA

KUALA LUMPUR: Pengambilan suntikan vaksin COVID-19 pada bulan Ramadan tidak akan membatalkan puasa, kata Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri.

Jelasnya, ia kerana suntikan vaksin tersebut bersifat tidak mengenyangkan.

“Hakikat sebenar dalam suntikan tidak membatalkan puasa melainkan suntikan-suntikan yang bersifat mengenyangkan tapi vaksin sebagaimana suntikan-suntikan yang lain tidak membatalkan puasa.

“Sebenarnya di Malaysia sendiri sudahpun difatwakan dalam isu suntikan ini bahawa ianya tidak membatalkan puasa, tiada masalah,” katanya sewaktu ditemuramah wartawan Berita AlHijrah selepas program Dengar di TV Alhijrah.

Beliau mengulas mengenai hukum tersebut bagi menjawab persoalan masyarakat muslim di Malaysia yang masih ragu-ragu untuk mengambil suntikan vaksin ketika berpuasa.

Sebelum ini, pejabat Mufti Singapura memaklumkan bahawa pengambilan vaksin serta ujian calitan (swab test) tidak membatalkan puasa setelah mendapat beberapa pertanyaan yang diterima Majlis Ugama Islam Singapura (MUIS).

Presiden Ketua Umum Ehwal Dua Masjid Suci, Masjidil Haram di Makkah dan Masjid Nabawi di Madinah, Sheikh Abdul Rahman As-Sudais turut berpendapat bahawa pengambilan vaksin COVID-19 tidak membatalkan puasa.–AlHijrah Online


PULAU PINANG BELUM CADANG LARANG JUALAN ARAK DI KEDAI RUNCIT DAN SERBANEKA

GEORGETOWN: Kerajaan Pulau Pinang belum bercadang melaksanakan larangan penjualan arak di kedai runcit dan serbaneka seperti dilakukan Dewan Bandaraya Kuala Lumpur (DBKL).

Perkara itu dimakumkan Pengerusi Jawatankuasa Infrastruktur dan Pengangkutan negeri, Zairil Khir Johari.

“Setakat ini kerajaan negeri tidak mempunyai perancangan untuk menghalang kedai-kedai yang dibenarkan menjual arak seperti dilaksanakan DBKL.

“Berhubung isu kemalangan disebabkan pemandu mabuk, sudah terdapat undang-undang sedia ada untuk kes itu,” katanya pada sidang Dewan Undangan Negeri Pulau Pinang hari ini.

Beliau berkata demikian ketika menjawab soalan tambahan Ahli Dewan Undangan Negeri (ADUN) Penaga, Mohd Yusni Mat Piah mengenai kejadian kemalangan membabitkan pemandu mabuk di negeri itu sehingga ada yang menyebabkan kematian.

Oleh itu Mohd Yusni mencadangkan kerajaan negeri melakukan tindakan sama seperti DBKL.

Bermula 1 November lalu, DBKL melarang penjualan arak di kedai runcit, serbaneka dan kedai ubat Cina. – AlHijrah Online


DUNIA BERDEPAN KRISIS KELAPARAN YANG TIDAK PERNAH TERJADI SEBELUM INI – PAKAR

ISTANBUL: Ketua Persatuan Antarabangsa Pengilang Dalam Operasi Eurasia pada Jumaat berkata semua institusi, termasuk Pertubuhan Bangsa-Bangsa Bersatu (PBB), Pertubuhan Makanan dan Pertanian PBB (FAO), Pertubuhan Perdagangan Dunia (WTO) dan Tabung Kewangan Antarabangsa (IMF) bersetuju dunia akan menghadapi krisis kelaparan yang tidak pernah berlaku sebelum ini.

Eren Gunhan Ulusoy memetik laporan antarabangsa bahawa 811 juta orang kekurangan zat makanan dan 276 juta hidup dalam kedaifan ketika berucap pada persidangan antarabangsa melibatkan kumpulan itu di Istanbul, lapor Agensi Anadolu.

“Setiap biji gandum berharga, kita mesti mengambil langkah mengurangkan kelaparan dengan mengelakkan pembaziran serta mencegah kerugian,” katanya.

Acara empat hari bermula Khamis dengan pameran itu, akan memberi tumpuan kepada beberapa topik, termasuk pengeluaran bijirin peringkat global, isu perdagangan dan operasi pengilang.

“Pengilang mesti berusaha untuk melindungi setiap gram bahan mentah.

“Sekiranya gangguan rantaian bekalan disebabkan krisis di Ukraine gagal diselesaikan, 47 juta lagi orang akan berdepan ancaman kemiskinan, katanya.

Ukraine antara pengeksport gandum utama dunia, menggantung eksportnya akibat operasi ketenteraan Rusia di negara itu.

Menurut Jabatan Pertanian Amerika Syarikat, stok gandum dunia akan menurun sebanyak 12 juta tan metrik.

Beliau berkata Ukraine menaikkan stok gandumnya daripada 1 juta kepada 6 juta tan tahun ini serta menegaskan India bersedia memenuhi defisit gandum tetapi selepas peningkatan suhu yang tidak dijangka, negara itu telah menghentikan eksport gandumnya buat masa ini. –AlHijrah Online


PADERI OKU DITUDUH MENCABUL

BUTTERWORTH: Seorang paderi orang kurang upaya (OKU) bisu dan pekak warga Korea dihadapkan ke Mahkamah Majistret Butterworth atas dua pertuduhan mencabul kehormatan dua lelaki yang juga OKU pada 2013 dan 2017.

Tiada pengakuan direkodkan tertuduh Jee Jong Hoon, 54, hari ini kerana ketiadaan jurubahasa Korea dan jurubahasa isyarat antarabangsa bagi membaca pertuduhan.

Mengikut kedua-dua pertuduhan lelaki warga Korea itu didakwa menggunakan kekerasan jenayah dengan memeluk, mencium bibir dan menggeselkan kemaluannya terhadap dua lelaki yang kini berusia 27 dan 28 tahun dengan niat mencabul kehormatan.

Kesalahan itu didakwa dilakukan tertuduh pada 12.20 tengah malam pada Oktober 2013 dan 11.00 malam hingga 01.00 pagi pada Julai 2017.

Dia dituduh melakukan kesalahan itu di dalam bilik di tingkat 11, Apartment Seri Cemerlang, Kampung Paya, Butterworth.

Pendakwaan dilakukan mengikut Seksyen 354 Kanun Keseksaan dan jika sabit kesalahan boleh dikenakan penjara maksimum 10 tahun atau denda atau sebat atau mana-mana dua hukuman.

Mahkamah membenarkan tertuduh diikat jamin RM10,000 bagi kedua-dua pertuduhan dan menetapkan 18 Januari depan untuk sebutan semula kes. — AlHijrah Online


3,825 KELUARGA HILANG TEMPAT TINGGAL AKIBAT PERTEMPURAN DI UTARA YAMAN

SANA’A: Sekurang-kurangnya 3,825 keluarga hilang tempat tinggal sejak dua minggu lalu susulan pertempuran antara pasukan tentera kerajaan Yaman dan pemberontak Houthi di wilayah utara negara itu.

Xinhuanet melaporkan, kebanyakan keluarga terbabit dari Sana’a, Marib dan al-Jawf, demikian menurut kenyataan Pejabat Koordinasi Hal Ehwal Kemanusiaan Pertubuhan Bangsa-Bangsa Bersatu semalam.

Pertempuran meletus pertengahan Januari di daerah Nehm (Sana’a), Sirwah (Marib) dan al-Maton (al-Jawf) ekoran serangan peluru berpandu di kem latihan tentera kerajaan di Marib yang membunuh lebih 100 askar.

Utusan PBB ke Yemen, Martin Griffiths menyeru semua pihak di Yaman “untuk menghentikan semua aktiviti ketenteraan” kerana situasi akan menggagalkan proses damai yang sudah rapuh.

Yaman terbelenggu dengan perang saudara sejak hujung 2014 apabila kumpulan Houthi menguasai utara negara itu dan memaksa kerajaan sah Yaman dan Presiden, Abd-Rabbu Mansour Hadi keluar dari Sana’a.  — Terjemahan AlHijrah Online


TABUNG HAJI SASAR AGIH KEUNTUNGAN LEBIH STABIL

KUALA LUMPUR: Lembaga Tabung Haji (TH) mensasarkan agihan keuntungan lebih stabil pada masa hadapan selaras matlamat penubuhannya untuk mengurus wang umat Islam bagi mengerjakan ibadah haji.

Menurut Pengarah Urusan Kumpulan dan Ketua Pegawai Eksekutif TH, Datuk Nik Mohd Hasyudeen Yusoff, kadar pulangan yang lebih lestari adalah sangat penting kerana bakal jemaah haji Malaysia perlu menunggu giliran menunaikan haji disebabkan kuota haji yang ditetapkan Kerajaan Arab Saudi.

“Ini amanah kami yang paling besar, bagaimanapun kami perlu memastikan kelangsungan TH lebih 100 tahun lagi untuk para jemaah melengkapkan agama (menunaikan ibadah haji).

“Ini bermakna keselamatan pelaburan amat penting dan TH tidak boleh mengambil risiko yang terlalu tinggi, lebih-lebih lagi kesan penyusutan ekonomi negara dan dunia disebabkan pandemik COVID-19 tahun lalu,” katanya.

Semalam, TH mengumumkan agihan keuntungan yang lebih baik sebanyak 3.10 peratus selepas zakat bagi tahun kewangan berakhir 31 Disember 2020 berbanding 3.05 peratus pada tahun 2019, kepada kira-kira sembilan juta pendepositnya.

Agihan keuntungan bagi tahun 2020 melibatkan jumlah sebanyak RM2.24 bilion berbanding RM2.14 bilion pada tahun 2019.

Dalam pada itu, pendeposit tidak perlu membayar zakat ke atas wang simpanan serta agihan keuntungan mereka kerana TH memperuntukkan pembayaran zakat berjumlah RM106 juta bagi tahun 2020 berbanding RM86 juta pada tahun 2019.—AlHijrah Online


RAYU MINTA MAKAN DARI RUMAH BERKUNCI, BONGKAR KANAK-KANAK 4 TAHUN DIDERA

IPOH: Rayuan sayu seorang kanak-kanak berusia empat tahun di sebalik jeriji berkunci rumahnya untuk meminta makanan dari orang ramai, membongkar kisah beliau menjadi mangsa dera ibu dan teman lelaki wanita itu.

Kanak-kanak yang ditinggalkan bersendirian dan dipenuhi kesan luka seluruh badan itu, kemudian diselamatkan polis, selepas menerima laporan daripada orang awam semalam.

Ketua Polis Daerah Ipoh ACP Yahaya Hassan berkata pihaknya menerima panggilan 4.30 petang semalam, memaklumkan mengenai seorang kanak-kanak yang tinggal di sebuah rumah pangsapuri di kawasan Menglembu, disyaki didera penjaganya.

“Mangsa ditemukan oleh saksi orang awam dalam keadaan kelaparan dan terdapat kesan kecederaan di seluruh badan. Kes disiasat di bawah Seksyen 31(1)(a) Akta Kanak-Kanak 2001,” katanya dalam satu kenyataan hari ini.

Sehubungan itu Yahaya berkata polis menahan seorang lelaki dan wanita berusia 25 dan 23 tahun di rumah yang sama, kira-kira 7 malam hari yang sama.

Yahaya berkata polis turut merampas paip getah dan rotan yang digunakan oleh suspek untuk memukul mangsa.

“Lelaki yang merupakan pengutip kotak dan wanita yang bekerja sebagai tukang cuci itu, suspek direman selama lima bermula hari ini hingga 7 Ogos untuk siasatan lanjut.

“Mangsa telah ditahan wad di Hospital Raja Permaisuri Bainun, Ipoh untuk rawatan dan permerhatian,” katanya yang juga memaklumkan lelaki itu didapati positif dadah methamphetamine.

Yahaya berkata polis sedang melengkapkan siasatan kes dan akan merujuk kertas siasatan kepada timbalan pendakwa raya untuk tindakan selanjutnya. –AlHijrah Online


SATU LAGI KES VARIAN OMICRON DIKESAN DI MALAYSIA

KUALA LUMPUR: Malaysia melaporkan satu lagi kes varian Omicron yang melibatkan seorang kanak-kanak perempuan berwarganegara Malaysia.

Menteri Kesihatan Khairy Jamaluddin Abu Bakar berkata, kanak-kanak perempuan itu menetap bersama keluarganya di Lagos, Nigeria.

Keputusan ujian RT-PCR COVID-19 ke atas kanak-kanak itu sebelum berlepas ke Malaysia adalah negatif.

Dia tiba di Malaysia bersama ibu dan adik perempuannya pada 5 Disember dari Lagos, Nigeria dengan penerbangan transit di Doha, Qatar.

Keputusan ujian RT-PCR kanak-kanak itu semasa ketibaan didapati positif COVID-19 pada 7 Disember lalu namun dilaporkan tidak mempunyai gejala dan diarahkan menjalani isolasi di rumah selama 14 hari.

Kesemua 35 kontak rapat termasuk ahli keluarganya, pemandu teksi yang membawa kes dan keluarga dari KLIA ke rumah kes, serta penumpang kapal terbang disahkan negatif COVID-19.

Dengan pengesanan kes baharu ini, ia menjadikan jumlah kumulatif kes dikesan varian Omicron di Malaysia sebanyak dua kes dan merupakan jangkitan import dari luar negara.

Sementara itu, Khairy turut memaklumkan sebanyak 18 kes lagi menunjukkan kemungkinan varian Omicron dan kini sedang menunggu keputusan pengesahan daripada jujukan genom penuh (WGS).

Keputusan tersebut dijangkan akan diperolehi pada 17 Disember 2021.–AlHijrah Online


Kerajaan diminta jangan ubah kuota matrikulasi

KUALA TERENGGANU, 24 Mei –
Kerajaan diminta agar tidak mempolitikkan bidang pendidikan dengan mengubah
keputusan berkaitan kuota matrikulasi, walaupun berdepan dengan tentangan dan
kritikan DAP.

Ahli Parlimen Setiu,
Shaharizukirnain Abdul Kadir berkata, kritikan demi kritikan yang dibuat
pemimpin DAP sebelum ini, jelas demi kepentingan parti itu semata-mata.

Tegasnya, hak mendapat pendidikan
telah terjamin kepada semua pihak, justeru tidak wajar isu kuota matrikulasi
dipolitikkan secara berlebihan.

“Saya amat bersetuju dengan
keputusan pengekalan kuota 90 peratus bumiputera dan 10 peratus bukan
Bumiputera yang telah dikeluarkan Menteri Pendidikan baru-baru ini.

“Namun begitu, tindakan
sesetengah pemimpin DAP yang mengeluarkan kenyataan untuk mengubah keputusan
berkenaan amat tidak wajar dan tindakan tersebut hanyalah sekadar usaha
mempolitikkan bidang pendidikan semata-mata,” katanya.

Jelas beliau, penambahan pengambilan
pelajar ke matrikulasi daripada 25,000 pelajar kepada 40,000 pelajar juga
merupakan salah satu usaha bagi menambah bilangan bukan Bumiputera ke pusat
pengajian berkenaan.

Oleh itu katanya, tidak wajar
sekali timbulnya isu ketidakadilan dalam perkara ini seperti yang
digembar-gemburkan oleh parti DAP yang juga memegang tampuk pemerintahan masa
kini.

Malah, tindakan tersebut juga
seakan-akan cuba memecahbelahkan sesama parti. – Sinar Harian


PONDOK USANG JADI TEMPAT BERTEDUH

BESUT: Ketika insan lain seusianya tinggal di kediaman yang selesa, namun tidak bagi seorang pengutip lokan berusia 57 tahun di Kampung Teluk Bayu, Kuala Besut, Terengganu.

Siapa sangka pondok usang yang menunggu masa untuk menyembah bumi, menjadi tempat berteduh Muhammad Yahya, sejak lima tahun lalu.

Saksikan laporan Berita AlHijrah siaran 18 Jun. — AlHijrah Online


TANAH RUNTUH: MAYAT IBU DAN ANAK DITEMUKAN BERPELUKAN

BATANG KALI: Mayat ibu dan anak perempuannya dipercayai berusia lingkungan tiga tahun dalam tragedi tanah runtuh di tapak perkhemahan di Gohtong Jaya, di sini, ditemukan  dalam keadaan berpelukan, petang tadi.

Pengarah Jabatan Bomba dan Penyelamat Malaysia (JBPM) Selangor, Datuk Norazam Khamis berkata mayat ke-17 dan 18 itu ditemui di tapak perkhemahan bersebelahan sungai pada jam 4.40 petang.

“Pada jam 5 petang pula, pasukan penyelamat menjumpai satu lagi mayat berhampiran kawasan yang sama dan usaha-usaha untuk mengeluarkan mayat berkenaan sedang dijalankan,” katanya pada sidang media di lokasi berkenaan.

Norazam berkata 19 mayat telah dijumpai setakat petang ini manakala 14 lagi masih hilang.

“Usaha mencari dan menyelamat akan diteruskan tanpa henti sehingga semua mangsa ditemui,” katanya.

Bagaimanapun, beliau berkata operasi akan dihentikan sekiranya berlaku hujan lebat.

Seramai lebih 700 anggota penyelamat terlibat dalam operasi ini yang bertugas secara bergilir-gilir.

Sementara itu, Ketua Polis Daerah Hulu Selangor, Supt Suffian Abdullah, berkata waris mangsa yang terkorban boleh hadir ke Unit Forensik Hospital Sungai Buloh untuk proses pengecaman.–AlHijrah Online


WANITA HAMIL LIMA BULAN MAUT TERCAMPAK TENGAH JALAN

MACHANG: Seorang wanita hamil lima bulan maut selepas motosikal ditunggangnya bertembung dengan dua kereta dalam kemalangan di Jalan Kemuning-Bukit Bakar di sini, semalam.

Ketua Polis Daerah Machang Supt Mohd Adli Mat Daud berkata dalam kejadian 7.13 petang itu, Che Suriani Mahmod, 22, meninggal dunia semasa menerima rawatan di Hospital Machang.

“Siasatan awal mendapati mangsa sedang menunggang motosikal Yamaha Nouvo LC dari arah Kuala Krai telah memasuki laluan bertentangan sebelum terlanggar bahagian kiri sebuah kereta Proton Wira dipandu seorang lelaki yang cuba mengelak mangsa.

“Mangsa yang hilang kawalan melanggar pula sebuah kereta Proton Persona dipandu seorang wanita yang berada di belakang Proton Wira itu. Kejadian menyebabkan mangsa kemudian tercampak ke tengah jalan,” katanya dalam kenyataan, hari ini.

Katanya kes disiasat di bawah Seksyen 41(1) Akta Pengangkutan Jalan 1987 dan siasatan lanjut masih dijalankan. –AlHijrah Online


LAPORAN DAKWA PENJAWAT AWAM DIKURANGKAN, MCMC JUMPA AWESOME TV HARI INI

KUALA LUMPUR: Suruhanjaya Komunikasi dan Multimedia (MCMC) akan mengadakan pertemuan dengan saluran televisyen tempatan, Awesome TV hari ini bagi mendapatkan penjelasan mengenai laporan berita yang mendakwa bilangan penjawat awam bakal dikurangkan.

Menteri Komunikasi dan Digital Fahmi Fadzil berkata beliau difahamkan Awesome TV telah melakukan enam pelanggaran berhubung menerbitkan bahan berita yang dilihat tidak mematuhi peraturan dan undang-undang.

“Awesome TV ini telah melakukan pelanggaran sebanyak enam kali, termasuk semasa (pentadbiran kerajaan) sebelum ini sebanyak lima kali.

“Jadi pada 12.30 (tengah hari) ini MCMC akan berjumpa dengan Awesome TV untuk bincang kerana pelanggaran-pelanggaran ini berlaku waima di pentadbiran sebelum ini,” katanya pada sesi soal jawab di Dewan Rakyat hari ini.

Beliau menjawab soalan tambahan Datuk Seri Dr Shahidan Kassim (PN-Arau) yang ingin tahu pendirian dan syarat kementerian mengenai penggunaan sumber dalam penerbitan berita.

Fahmi berkata penggunaan sumber dalam laporan berita perlu diseimbangkan bagi mengelak fitnah.

“Kita ambil maklum dalam kalangan wartawan mereka ada hak untuk memastikan keselamatan identiti sumber mereka tetapi ia perlu diseimbangkan dengan isu fitnah.

“Jadi, kita perlu ada keseimbangan dan mungkin (pertemuan) ini bersifat perbincangan di antara pengamal media dan pihak berkuasa untuk cari titik temu bagi perkara tersebut,” katanya.

Menjawab soalan asal Shahidan sama ada kementerian berhasrat untuk mengkaji semula akta berkaitan kebebasan media bagi menangani masalah pemberita yang tidak beretika dan jujur, Fahmi berkata kementerian mempunyai perancangan untuk meminda Akta Komunikasi dan Multimedia 1998 (Akta 588).

Beliau berkata ia bukan bertujuan untuk menyekat kebebasan bersuara atau kebebasan media, sebaliknya bagi memantapkan kerangka kerja kawal selia berkaitan keselamatan dan kebolehpercayaan rangkaian.

“Wartawan seharusnya berpegang teguh kepada prinsip dan etika kewartawanan dengan hanya melaporkan berita yang tepat dan sahih selaras peruntukan undang-undang. Sebarang siaran maklumat yang tidak benar perlulah diperbetulkan segera dengan pemakluman kesilapan tersebut (errata),” katanya.–AlHijrah Online


CARI TITIK PERSAMAAN AGAR MALAYSIA JADI NEGARA ISLAM CONTOH: MUJAHID

KUALA LUMPUR : Ummah seharusnya mencari titik persamaan agar Malaysia menjadi sebuah negara Islam contoh yang menjunjung erti kesatuan dan perpaduan dalam kalangan rakyatnya.

Menteri di Jabatan Perdana Menteri Datuk Seri Dr Mujahid Yusof Rawa berkata ummah perlu berfikir dan bertindak ke arah mencapai satu matlamat iaitu menuju ke arah kebaikan, kemajuan dan pembangunan seimbang yang menatijahkan ‘Baldatun Tayyibatun wa Rabbun Ghafur’ (negara yang baik dan diampuni Tuhan).

“Semoga dengan penghayatan konsep Rahmatan Lil Alamin oleh setiap individu Muslim, Malaysia dapat menjadi model negara Islam terunggul dan mencipta kegemilangan dalam kalangan negara-negara Islam dan bukan Islam,” katanya ketika berucap pada Majlis Sambutan Maulidur Rasul Peringkat Kebangsaan Tahun 1441H di Axiata Arena Bukit Jalil, di sini, hari ini.

Majlis Sambutan Maulidur Rasul bertemakan ‘Negara Rahmah Ummah Sejahtera’ itu disempurnakan Yang di-Pertuan Agong Al-Sultan Abdullah Ri’ayatuddin Al-Mustaffa Billah Shah.Berangkat sama, Raja Permaisuri Agong Tunku Hajah Azizah Aminah Maimunah Iskandariah dan turut hadir Timbalan Perdana Menteri Datuk Seri Dr Wan Azizah Wan Ismail.Dalam pada itu, Mujahid berkata dalam kerangka Malaysia sebagai sebuah negara majmuk, pendekatan bagaimana kerahmatan Islam itu dapat dijelmakan dalam membina dan membentuk sebuah negara Rahmah perlu dirangka.

“Prinsip Maqasid Syariah yang memberi penekanan dalam aspek penjagaan agama, nyawa, akal, keturunan dan harta perlu dipraktikkan dan dijadikan sebagai cara kita berfikir demi memelihara dan mempertahankan kemakmuran negara,” katanya.

Jelasnya, model negara Madinah hendaklah dijadikan contoh yang mana penonjolan akhlak dan moral yang terpancar dalam bentuk teori dan praktikal, serta keadilan pemerintahan dan pengurusan Islam ketika itu, telah menatijahkan sebuah negara yang kuat, aman dan harmoni serta bersatu padu dalam kepelbagaian kaum dan agama.Seramai 8,000 peserta daripada 100 pasukan yang terdiri daripada agensi kerajaan dan swasta, badan berkanun, badan beruniform dan penuntut institut pengajian tinggi dan pelajar sekolah menyertai perarakan yang bermula 7.45 pagi. — BERNAMA


MISI BANTUAN BANJIR MRA BERI MANFAAT 25,000 MANGSA TERKESAN

KUALA LUMPUR: Seramai 25,000 mangsa banjir menerima manfaat daripada misi bantuan Malaysian Relief Agency (MRA) yang digerakkan sejak 18 Oktober tahun lepas.

Presiden MRA Dr Mohd Daud Sulaiman berkata, bantuan itu diagihkan kepada penduduk di 111 lokasi yang terjejas teruk termasuk di Kelantan dan Terengganu.

“Setakat ini, 3,809 bakul makanan, 410 makanan siap dimasak, 1,834 pek kebersihan, 98 pek keperluan bayi dan 1,110 pakaian telah diagihkan kepada mangsa banjir yang berada di Pusat Pemindahan Sementara (PPS) serta di lokasi-lokasi lain yang terlibat.

“Jumlah keseluruhan bantuan banjir yang telah diagihkan ke negeri-negeri yang terkesan setakat ini bernilai RM 372,157 manakala seramai 662 sukarelawan terlibat dalam misi bantuan bencana banjir kali ini,” katanya dalam satu kenyataan.

Ujar Mohd Daud, MRA turut memberikan rawatan kesihatan dari rumah ke rumah menerusi Klinik Bergerak serta khidmat kaunseling Psychological First Aid (PFA) kepada mangsa banjir.

Selain itu, MRA turut menyediakan perkhidmatan membaiki kerosakan kenderaan bermotor selain aktiviti gotong-royong bagi membersihkan kawasan masjid serta rumah-rumah terkesan banjir.

“Bagi menghadapi kemungkinan gelombang kedua bencana banjir, MRA sentiasa bersiap siaga dan akan memperkukuhkan lagi jaringan kerjasama dengan pelbagai pihak berkepentingan bagi membantu rakyat Malaysia menghadapi musibah banjir.

“MRA menzahirkan penghargaan dan jutaan terima kasih kepada seluruh rakan kerjasama serta para penyumbang yang sentiasa menyokong usaha MRA menyantuni mereka yang terkesan dengan bencana,” katanya.


KEMENTERIAN PERLU BUKTIKAN PENCAPAIAN DALAM 100 HARI PERTAMA – PM

PUTRAJAYA: Semua kementerian yang bakal diterajui oleh Menteri dan Timbalan Menteri yang baharu diumumkan pelantikan perlu membuktikan pencapaian awal dalam tempoh 100 hari pertama.

Perdana Menteri Datuk Seri Ismail Sabri Yaakob berkata beliau akan memastikan kabinet yang diumumkan itu menekankan budaya kerja berprestasi tinggi.

“Saya berharap pelantikan Kabinet ini akan memberi keyakinan baharu untuk negara bangkit dan bersatu dalam melawan COVID-19 serta membebaskan Keluarga Malaysia daripada kesengsaraan hidup akibat pandemik ini.

“Saya akan pastikan Kabinet ini menekankan budaya kerja berprestasi tinggi. Justeru, setiap kementerian perlu membuat perancangan jangka pendek dan jangka panjang serta mencapai sasaran yang ditetapkan. Untuk itu, setiap kementerian perlu membuktikan pencapaian awal dalam tempoh 100 hari pertama,” katanya ketika mengumumkan senarai jemaah menteri di Putrajaya hari ini.

Ujarnya ahli kabinetnya juga perlu berorientasikan hasil yang berlandaskan kepada tiga prinsip iaitu peka kepada keperluan semasa, bertanggungjawab dan amanah, serta mengembalikan semula keyakinan rakyat.

Mereka yang dipilih katanya berpengalaman dan diyakini mampu membantu negara memulihkan ekonomi dengan menyokong usahawan, memudah cara perniagaan, dan merancakkan semula aktiviti ekonomi serta meningkatkan keyakinan pelabur

“Pesan saya hanya satu, jalankan tugas yang telah diberikan dengan amanah, demi rakyat dan negara,” katanya.

Istiadat Mengangkat Sumpah Jawatan dan Setia serta Sumpah Simpan Rahsia Menteri dan Timbalan Menteri akan diadakan pada Isnin, 30 Ogos 2021, jam 2:30 petang, di Istana Negara, Kuala Lumpur. – AlHijrah Online


TV ALHIJRAH CATAT 75 PERATUS PENINGKATAN PENONTON, MALAYSIA #QURANTIME PILIHAN UTAMA

KUALA LUMPUR: AlHijrah Media Corporation (TV AlHijrah) mencatat 75 peratus peningkatan dalam capaian penontonnya sepanjang tempoh pelaksanaan Perintah Kawalan Pergerakan (PKP) berbanding dua minggu sebelumnya.

Program terbaru terbitan TV AlHijrah, Malaysia #QuranTime dengan kerjasama Jabatan Kemajuan Islam Malaysia (JAKIM) dan Warisan Ummah Ikhlas menjadi pilihan utama dengan capaian 926,00 penonton, demikian menurut data Unit Consumer Insight dan Nielsen Malaysia.

Malaysia #QuranTime yang disiarkan setiap Isnin hingga Ahad selama sejam setiap hari bermula jam 12 tengah hari  menyaksikan penonton seisi keluarga berpeluang bertadarus bersama tetamu jemputan di studio Pusat Penyiaran Digital TV AlHijrah.

Menggunapakai tagline MengQurankan Bangsa, Mengikhlaskan Ummah, program Islamik ini menampilkan pentadabbur Al-Quran, Tuan Fazrul Ismail sebagai hos rancangan dengan tetamu jemputan yang terdiri daripada ilmuan agama, ahli akademik dan ramai lagi.

Sepanjang tempoh pelaksanaan PKP bagi membendung penularan wabak COVID-19 bermula 18 Mac lalu, TV AlHijrah turut mencatat 12 kali ganda peningkatan rating bagi slot rancangan jam 12 hingga 1 tengah hari.

Syer penonton segmen dewasa berusia 50 tahun ke atas meningkat 57 peratus, manakala syer penonton market centre meningkat sebanyak 50 peratus.

“TVAH menjadi pilihan utama penonton untuk kandungan Islam dengan syer saluran dua kali ganda di hadapan saluran-saluran Islamik lain,” demikian menurut data dimuatkan dalam 11 fakta menarik mengenai TV AlHijrah sepanjang PKP itu.

Sepanjang tempoh PKPK, laman Facebook TVAH dilayari 10.6 juta pengguna pada April 2020  iaitu tujuh kali ganda melebihi jumlah pengikut sedia ada.

“Purata like harian di laman Facebook TVAH meningkat sebanyak 185 peratus,” kata kenyataan itu.

Jumlah pengguna berkongsi kandungan dari Facebook TVAH mencapai 1.3 juta iaitu peningkatan sebanyak 133 peratus dengan peningkatan jualan di platform TV shopping sebanyak 13 peratus.

Siaran langsung Sidang Media Covid-19 dan program Malaysia #QuranTime di laman Facebook TVAH pula berjaya menarik tontonan 24.8 juta penonton. – AlHijrah Online/ Syed Azwan Syed Ali


LELAKI MENINGGAL DUNIA SEMASA SAKSIKAN PERLAWANAN SABAH FC, JDT

KOTA KINABALU: Seorang penyokong Sabah FC yang pengsan ketika menyaksikan perlawanan Liga Super antara Sabah FC dan Johor Darul Ta’zim (JDT) di Stadium Likas di sini malam tadi, disahkan meninggal dunia.

Lelaki berusia 39 tahun itu dilaporkan pengsan pada 8.27 malam sejurus selepas pasukan Sabah FC menjaringkan gol pertama menerusi Jafri Chew pada perlawanan itu.

Sabah FC dalam satu kenyataan di laman Facebook rasmi pasukan memaklumkan, mangsa meninggal dunia dalam perjalanan ke hospital.

“Sabah FC turut berdukacita, bersimpati dan sekali lagi memanjangkan ucapan takziah kepada keluarga Allahyarham. Semoga rohnya tergolong dalam para solihin,” menurut kenyataan itu.

Menurut sumber, mangsa telah meninggal dunia ketika tiba di Hospital Queen Elizabeth (QEH) pada 9.30 malam dan punca kematian masih dalam siasatan.

Sementara itu, meninjau di ruangan komen Facebook pasukan Sabah FC, pemilik akaun Facebook ‘Nico Abin’ mendakwa dia telah melakukan prosedur resusitasi kardiopulmonari (CPR) kepada mangsa.

“Sempat beri bantuan CPR kepada beliau semalam…kalau boleh pihak pengurusan kena peka kepada benda-benda macam ini. Banyakkan pemantau di setiap zon supaya keadaan dan bantuan awal dapat membantu,” katanya.

Tiket bagi perlawanan Sabah FC menentang JDT dilaporkan habis terjual dengan lebih 15,000 penyokong memenuhi Stadium Likas malam tadi bagi menyaksikan perlawanan berkenaan menyaksikan tuan rumah tewas 1-5.–AlHijrah Online


ISRAEL PENJARAKAN 120,000 WARGA PALESTIN SEJAK PERJANJIAN OSLO

Rejim zionis Israel telah memenjarakan 120,000 warga  Palestin sejak Perjanjian Oslo dimeterai di antara Pertubuhan Pembebasan Palestin (PLO) dan Israel pada September 1993.

Perkara itu didedahkan kelmarin oleh Middle East Monitor yang memetik pakar isu tahanan, Abdel-Nasser Ferwaneh, yang menjelaskan rejim Israel membina lebih banyak penjara baharu untuk menampung tahanan Palestin.

Abdel-Nasser berkata jumlah tahanan Palestin
meningkat selepas Intifada kedua berlaku pada tahun 2000.

Beliau berkata tahanan warga Palestin itu meliputi golongan lelaki, wanita, warga emas dan kanak-kanak.

“Terdapat 2,000 tahanan wanita dan lebih 17,500 kanak-kanak ditahan rejim zionis Israel sejak Perjanjian Oslo,” kata Abdel-Nasser yang pernah ditahan di penjara Israel.

Abdel-Nasser mendedahkan rejim Israel juga
menahan lebih daripada separuh ahli parlimen Palestin, beberapa menteri,
ratusan ahli akademik dan petugas badan bukan kerajaan (NGO) dan organisasi
antarabangsa dalam tempoh itu.

“Setiap tahanan terbabit sekurang-kurangnya menerima satu bentuk penderaan,” katanya Abdel-Nasser menjelaskan Parlimen Israel turut meluluskan 20 undang-undang yang menyasarkan warga Palestin.

Seramai 107 tahanan Palestin dilaporkan meninggal
dunia di penjara rejim Israel akibat penderaan dan dinafikan rawatan perubatan,
termasuk Bassam Al-Sayeh yang mati minggu lalu.

Ketika ini, diangarkan terdapat 5,700 warga Palestin ditahan di penjara Israel, termasuk 220 kanak-kanak lelaki, 38 wanita dan kanak-kanak perempuan, 700 pesakit dan 500 tahanan pentadbiran khusus. – Terjemahan AlHijrah Online


HARGA LANTAI KOS UMRAH RM6,900

KUALA LUMPUR: Harga lantai baharu bagi ibadah umrah ditetapkan sebanyak RM6,900 untuk pakej 12 hari 10 malam.

Kementerian Pelancongan, Seni dan Budaya (MOTAC) dalam satu kenyataan hari ini memaklumkan, kenaikan itu susulan peningkatan kos daripada pelaksanaan prosedur operasi standard (SOP) daripada pihak Arab Saudi dan Malaysia.

Sebelum ini harga lantai yang ditetapkan pada 2017 ialah RM4,900.

Penetapan kadar baharu kos umrah itu dicapai hasil perbincangan dengan Persatuan Khidmat Pelancongan Dan Umrah.

Antara faktor yang mempengaruhi peningkatan kos adalah bilangan kapasiti di dalam bilik penginapan di Arab Saudi, kapasiti pergerakan pengangkutan yang membenarkan 50 peratus dari jumlah kapasiti sebenar, pengurusan mutawif serta ujian calitan COVID-19.

Harga lantai yang ditetapkan ini adalah panduan kepada orang ramai dalam membuat pertimbangan sebelum menunaikan umrah.

MOTAC turut menasihatkan bakal jemaah mengambil langkah berhati-hati jika mendapati harga ditawarkan terlalu rendah atau terlalu tinggi daripada yang ditetapkan bagi mengelak kes penipuan.

Harga lantai ini akan disemak semula apabila wabak covid-19 diisytiharkan berakhir dan keadaan sudah kembali normal, selain kekangan sop tidak lagi dilaksanakan Malaysia dan Arab Saudi. –AlHijrah Online


COVID-19 NAMA RASMI BAGI NOVEL CORONAVIRUS 2019: WHO

KUALA LUMPUR: COVID-19, yang bermaksud ‘Penyakit Virus Korona’ adalah nama rasmi bagi novel koronavirus 2019, menurut Pertubuhan Kesihatan Sedunia (WHO).

Pengumuman itu dibuat oleh Ketua Pengarah WHO Dr Tedros Adhanom Ghebreyesus, yang menjelaskan bahawa co bermaksud ‘korona’, vi (virus) dan d (penyakit), dalam taklimat media harian mengenai virus itu, di Geneva, Switzerland pada Selasa (waktu tempatan).

“Kami kini mempunyai nama bagi penyakit #2019nCoV : COVID-19,” katanya dalam siaran video di laman Twitter rasmi WHO.

“Di bawah garis panduan yang dipersetujui antara WHO, Pertubuhan Kesihatan Haiwan Sedunia (OIE) dan Pertubuhan Makanan dan Pertanian (FAO), kami harus mencari nama yang tidak merujuk kepada lokasi geografi tertentu, haiwan, individu atau mana-mana kumpulan manusia dan berkaitan dengan penyakit ini.

“Dengan adanya nama (rasmi) ia dapat mengelakkan penggunaan nama lain yang tidak tepat dan menimbulkan stigma. Ia juga memberikan kami format standard untuk digunakan bagi sebarang wabak koronavirus pada masa depan,” katanya.

Setakat ini, virus baharu itu yang pertama kali dikesan di Wuhan, China pada Disember tahun lepas, telah membabitkan 42,708 kes positif COVID-19, dengan kematian mencecah 1,017 mangsa di republik itu.

Terdapat 393 kes dilaporkan di 24 negara termasuk 18 kes di Malaysia manakala satu kematian dilaporkan di Filipina. — BERNAMA


LEBIH 100 TENTERA REJIM DIBUNUH DALAM SERANG BALAS TURKI

ANKARA: Tentera Turki membunuh 101 tentera Syria sebagai reaksi balas kepada serangan tentera rejim Syria yang mengorbankan lima anggotanya dan mencederakan lima yang lain di wilayah Idlib, demikian menurut Kementerian Pertahanan Turki semalam.

Xinhuanet melaporkan, tentera Turki di Idlib bertindak balas sejurus serangan tentera kerajaan Syria, kata kementerian itu dalam satu kenyataan.

“Setakat ini 115 sasaran rejim (Syria) dikenal pasti di rantau ini dan 101 elemen rejim dineutralisasikan, demikian menurut maklumat sumber,” kata kementerian itu.

“Tiga kereta kebal dan dua kedudukan mortar dimusnahkan, manakala sebuah helikopter turut ditembak,” kata kenyataan itu.

Turki akan terus bertindak balas dalam rangka pertahanan yang sah terhadap sasaran dengan “tindakan tegas”, kata kementerian itu. — Terjemahan AlHijrah Online


DUA PELAJAR MINUM AIR BERKARBONAT CAMPUR SPIRIT MENINGGAL DUNIA

Kota Kinabalu: Dua pelajar sebuah sekolah menengah di Pitas yang kritikal akibat keracunan metanol selepas dipercayai meminum minuman berkarbonat bercampur ‘spirit’ disahkan meninggal dunia.

Kedua-dua pelajar berusia 17 tahun itu disahkan meninggal dunia masing-masing pada Rabu dan Khamis di Hospital Queen Elizabeth (HQE1) dan HQEII, di sini.

Ketua Polis Daerah Kota Marudu Superintendan Zairolnizal Ishak berkata, kematian pelajar kedua pada Khamis lalu disebabkan kecederaan otak yang teruk (toksikiti serebral) akibat keracunan metanol.

“Semua 25 pelajar lain yang turut mengalami keracunan sudah dibenarkan pulang ke asrama selepas menerima rawatan.

“Kes diklasifikasikan sebagai kes mati mengejut (SDR),” katanya.

Sebelum ini, Pemangku Jabatan Kesihatan Negeri Sabah (JKNS) Dr Asits Sanna melaporkan seorang pelajar meninggal dunia selepas disyaki keracunan metanol pada Rabu lalu.

Pelajar terbabit disahkan meninggal dunia disebabkan pelbagai organ dalamannya gagal berfungsi.

Pada 9 Jun lalu, seramai 27 pelajar lelaki sekolah terbabit dimasukkan ke hospital akibat keracunan metanol selepas dipercayai minum minuman bikarbonat dan cecair spirit hingga menyebabkan keracunan. –AlHijrah Online


TH PLANTATIONS JUAL ASET KUKUHKAN KEWANGAN

KUALA LUMPUR: Penjualan beberapa ladang milik TH Plantations Bhd (THP) adalah sebahagian daripada langkah rasionalisasi aset bagi membolehkannya muncul semula sebagai syarikat perladangan bersaiz sederhana dan berdaya maju.

Menurut laporan Berita Harian hari ini, proses rasionalisasi syarikat 73.84 peratus milik Lembaga Tabung Haji (TH) itu secara umumnya membabitkan penjualan beberapa ladang miliknya yang didapati tidak mempamerkan prestasi mengikut jangkaan serta penyusunan semula syarikat.

Ketua Pegawai Eksekutif THP, Muzmi Mohamed menegaskan pihaknya tidak membuta tuli menjual aset syarikat, sebaliknya ia dilaksana secara terancang dan teliti dengan matlamat utama mengukuhkan kedudukan kewangan syarikat.

“Kebanyakan aset yang dikenal pasti untuk dijual tidak menghasilkan prestasi yang dijangkakan. Malah aset berkenaan menambah beban kewangan kepada THP secara keseluruhannya.

“Kita boleh memilih untuk tidak membuat sesuatu dan terus memegang kepada aset itu tetapi akibatnya amat parah kepada THP dan seterusnya kepada pendeposit TH yang secara tidak langsung memiliki syarikat ini.

“Hakikat yang tidak dapat dinafikan ialah sesuatu strategi harus dilaksanakan untuk memantapkan kedudukan syarikat,” katanya kepada BH dalam pertemuan khas awal minggu ini.

Ketika ini, THP berada dalam keadaan financial distress atau parah dari segi kewangan, di mana jumlah pinjaman dan hutangnya kepada pedagang melebihi keupayaan syarikat itu untuk membayar semula.

Muzmi menegaskan apabila sesebuah syarikat dalam situasi sebegini, maka ia perlu mencari punca masalah itu serta membuat penyelesaian yang berkekalan.

“Punca masalah THP jelas adalah pinjaman yang tinggi tanpa keupayaan memadai untuk membayarnya.

“Pengurusan sebelum ini juga cuba menyelesaikan dengan menjual aset tanpa perancangan jangka panjang. Mereka dapat selesaikan masalah untuk seketika tetapi tidak lama kelak ia terus berdepan masalah sama,” katanya.

Laporan itu juga menyebut bahawa Muzmi memberitahu apa dilakukan pihaknya sekarang adalah mengurangkan nilai pinjaman kepada paras munasabah dan pada masa sama, menambah baik operasi syarikat.

Ketika syarikat itu disenarai awam pada 2006, THP dianggap sebagai syarikat ladang bersaiz kecil yang digemari pelabur.

Dalam tempoh 2006-2009, syarikat itu kekal berdaya maju, namun selepas itu terutama pada tahun 2012 hingga 2014, THP membeli ladang tambahan secara agresif sehingga jumlah ladangnya meningkat kepada lebih 100,000 hektar daripada 15,000 hektar pada 2006.

“Tanah yang besar memberi manfaat sekiranya pembelian itu didahului dengan penilaian yang wajar dan tepat.

“Apa yang pengurusan baharu dapati sekarang ialah unjuran hasil dibuat oleh pengurusan lama bukan saja tidak tepat, malah tidak menepati fakta sebenar di ladang.

“Kini syarikat pula yang menanggung beban salah penilaian dan unjuran di atas pembelian sebelum 2018 ini,” kata Muzmi.

Muzmi berkata langkah rasionalisasi aset perlu dilakukan secepat mungkin untuk memulihkan kedudukan kewangan dan mengelak daripada syarikat diisytiharkan bankrap susulan kegagalan membayar hutang.

Menjelaskan lanjut, Muzmi berkata THP menanggung hutang tinggi berjumlah RM1.24 bilion pada tahun kewangan 2018 dan meningkat kepada RM1.29 bilion pada suku ketiga tahun kewangan 2019 sedangkan kedudukan tunainya hanya berada pada paras RM50.6 juta pada tahun kewangan 2018 dan berjumlah RM43.8 juta pada suku ketiga 2019.

Selain langkah rasionalisasi aset, THP juga membuat program transformasi bagi memantapkan lagi kecekapan operasinya dengan meningkatkan hasil buah tandan segar (FFB) dan kadar perahan minyak sawit dengan pengurusan ladang yang lebih cekap, katanya.

Muzmi berkata kedudukan kewangan mantap akan membolehkan pihaknya melaksanakan penanaman semula bagi menjamin hasil sawit yang mantap pada masa depan selain mengembalikan semula zaman kegemilangan THP. – AlHijrah Online


GENCATAN SENJATA DI IDLIB MASIH BERTAHAN: TURKI

Selepas dua hari perjanjian di antara Ankara dan Moscow berkuatkuasa di Idlib, Menteri Pertahanan Turki berkata tiada insiden pencabulan gencatan senjata berlaku di wilayah konflik itu.

Rusia dan Turki mencapai persetujuan petang Khamis
lalu, selepas enam jam pertemuan di Moscow, bagi membendung konflik yang
menyebabkan lebih sejuta orang terjejas dalam tempoh tiga bulan di barat laut
Syria.

“Kami akan berterusan menjadi kuasa pencegah bagi mengelakkan sebarang pencabulan kepada gencatan senjata itu. Tiada pencabulan berlaku sejak ia (gencatan senjata) berkuatkuasa,” kata Menteri Pertahanan Turki, Hulusi Akar dipetik Aljazeera.

Perjanjian gencatan senjata itu dimeterai ketika
pertemuan antara Presiden Turki, Recep Tayyip Erdogan dan rakan sejawatnya,
Vladimir Putin, yang antara lain mewujudkan koridor keselamatan di Idlib selain
bakal menyaksikan rondaan tentera bersama bermula 15 Mac depan.

Ankara menegaskan yang ia akan bertindak balas atas prinsip mempertahankan diri jika pasukan atau pangkalan tenteranya di wilayah itu diserang.

Turki yang juga anggota Pertubuhan Perjanjian Atlantik Utara (NATO) dan Rusia, masing-masing menyokong kumpulan berbeza dalam konflik perang saudara di Syria, yang mana menyaksikan kedua-duanya bersemuka secara langsung di wilayah Idlib sejak kebelakangan ini. – Agensi/AlHijrah Online


ISU SURAT MATI: BILA MANUSIA MULA MENJADI ROBOT

Komentar Oleh Syed Azwan Syed Ali

“Kalau ada surat mati, baru boleh buat pengeluaran,” itu jawapan seorang pegawai sebuah bank di Bangi kepada seorang bapa yang ingin mengeluarkan simpanan anak sulungnya yang terlantar sakit.

Allahu, terkilan penulis apabila mendapat tahu mengenai kisah Osman Md Ariff Hussain yang dilaporkan Berita AlHijrah pada hari pertama tahun 2020 semalam.

Kisah ini bukanlah sesuatu yang dibanggakan untuk 2020 yang suatu ketika dulu tahun impian untuk kita bergelar negara maju.

Belum pun reda kisah seorang pesakit kanser yang terpaksa dibawa ke kaunter KWSP menggunakan stretcher di Johor Bahru semata-mata untuk membuat pengesahan identiti bagi mengeluarkan simpanannya, kini timbul pula insiden yang menduga kesabaran kita semua.

Kita ini ada di mana sebenarnya atau tahun berapa sekarang ini? Ini tahun 1920-an atau tahun 2020 yang mana semua sepatutnya maju dan terkedepan.

Saat menonton kisah Osman Md Ariff dan anak sulungnya, Baidillah di Berita AlHijrah semalam, penulis merasa amat sedih. Dada ini terasa dihentak dengan kekesalan kerana penulis juga seorang bapa.

Saat melihat anak kecil Baidillah mendoakan bapanya itu cepat-cepat sembuh, sungguh menyentuh hati. Hanya yang tidak punya hati tidak terkesan dengan situasi itu apatah lagi anak pesakit ketumbuhan pankreas itu, menjejakkan kaki pertama kali ke sekolah hari ini.

Apakah kita semua tidak lagi punya hati dan mengutamakan kebendaan dalam hidup? Di mana ihsan kita sebagai manusia beragama dan adakah prosedur operasi standard (SOP) di institusi perbankan itu terlalu sempit sifatnya, sehingga tiada budi bicara dan ihsan.

Persoalan lebih penting lagi, sekiranya SOP itu terlalu ketat sekalipun sepertimana pengesahan identiti bagi sebarang transaksi kewangan perlu dilakukan secara face to face, adakah kita ini robot yang tiada otak?

Ini bukan bererti penulis marah, tetapi menghantar mesej jelas kepada pihak terbabit bahawa kita semua ini adalah manusia yang mempunyai pertimbangan dan ruang untuk mencari penyelesaian dengan bijak.

Kes malang yang menimpa bapa kepada Baidillah ini dibawa ke perhatian Editorial Berita AlHijrah oleh pembaca berita kami, Wan Kamaruddin Wan Ibrahim. Susulan itu TV AlHijrah menghantar wartawan, Khadizah Faisal dan videographer untuk membantu sedaya mungkin.

Malah Wan Kamaruddin sendiri turun ke rumah Osman Md Ariff di Putrajaya untuk liputan berita ini.

Sejak semalam, pihak kami di TV AlHijrah menerima panggilan daripada Bank Negara Malaysia (BNM) bagi mendapatkan maklumat mengenai bank terbabit, pun begitu kami membuat keputusan untuk tidak mendedahkan maklumat itu terlebih dahulu.

Kesemua ini untuk memberi ruang kepada pihak berkenaan untuk mencari penyelesaian. Peranan media bukan mencari kesalahan atau menghentam tapi menjadi suara rakyat dan itu apa yang kami lakukan!

Difahamkan, pihak bank akan menyelesaikan isu ini dengan segera dan liputan susulan mengenai kes ini akan kami paparkan jam 8 malam nanti di TV AlHijrah secara langsung di saluran 114 dan Facebook Live TV AlHijrah.

Osman menjelaskan beliau berulang-alik ke cawangan bank terkemuka itu sejak hujung 2018, namun sering hampa dengan pelbagai alasan.

Beliau mendakwa pihak bank dengan tegasnya memerlukan pengesahan walaupun dengan percakapan sehingga pegawai bank terbabit didakwa berkata, hanya dengan surat mati baru pengeluaran boleh dilakukan.

“Kalau surat mati dah tak guna, sebab saya nak pakai duit,” kata Osman menjelaskan wang itu nanti akan digunakan untuk kos perubatan dan rawatan serta menjaga kebajikan anak sulungnya yang terlantar sakit sejak menjalani pembedahan ketumbuhan pankreas.

Kita semua sedar pihak bank mempunyai prosedur dalam hal ini tetapi kenapa tidak menggunakan pertimbangan kemanusiaan dalam kes terpencil menimpa keluarga malang ini.

Sekiranya keluarga terbabit sudah beberapa kali berurusan dengan pihak bank, kenapa tidak dihantar pegawai penyiasat untuk turun padang melawat rumah pesakit yang terlantar itu.

Di mana saki baki kemanusiaan yang ada pada kalian? Ingat kita bukan robot walaupun tahun 2020 ini, tahun yang satu ketika dulunya kita mendambakan kemajuan dengan teknologi robotik, kereta terbang atau artificial intellegence menggantikan manusia.

Penulis harap isu ini akan selesai secepat mungkin dan pihak terbabit belajar dari kesilapan pegawainya yang mungkin terkhilaf. Pun begitu, perlu ditegaskan di sini kita semua mempunyai akal untuk berfikir dan hati untuk melihat mereka memerlukan dengan ihsan.

Jika pihak terbabit mempunyai masalah memperkemaskan SOP, mereka boleh belajar dari badan-badan zakat negeri yang mempunyai skuad asnaf yang turun menyiasat dan mencari golongan sasar. Atau boleh saja bekerjasama dengan berpuluh-puluh badan bukan kerajaan (NGO) yang sedia membantu.

SOP bukan kitab suci yang turun dari langit, tak boleh diubah. Ingat kita manusia, bukan robot! — AlHijrah Online

Penulis adalah Editor Berita dan Penerbit AlHijrah Media Corporation.


Israel larang bahan api, gas masuk ke Semenanjung Gaza

BAITULMAQDIS – Pihak berkuasa
Israel pada Ahad melarang bahan api dan gas dibawa masuk ke Semenanjung Gaza
yang diduduki rejim zionis itu, berikutan peningkatan keganasan baru-baru ini,
lapor Sinar Harian yang memetik daripada agensi berita Anadolu.

“Semua import bahan api ke
Semenanjung Gaza melalui Persatuan Kemanusiaan Kerem Shalom akan dihentikan,” kata
Penyelaras Aktiviti Kerajaan di Wilayah (Palestin) Mejar Jeneral Kamil Abu
Rukun dalam satu kenyataan.

“Israel tidak akan membenarkan
diesel dan petrol dibawa masuk ke Semenanjung Gaza melalui persimpangan Kerem
Shalom esok,” kata pegawai Israel itu.

Katanya, langkah itu diambil
sebagai tindak balas terhadap bedilan roket dan peluru mortar yang disasarkan
kepada pihak Israel.

Sejak Sabtu, 25 orang Palestin
termasuk dua wanita hamil dan dua bayi terkorban, manakala lebih 100 yang lain
cedera akibat serangan udara Israel.

Keganasan memuncak di semenanjung
itu apabila empat Palestin termasuk seorang remaja terbunuh dan 51 orang cedera
selepas tentera Israel menyerang kubu Hamas pada Jumaat.


Pompeo bertemu bekas tahanan Uighur

WASHINGTON – Setiausaha Negara Amerika Syarikat  (AS) Mike Pompeo, mengulangi gesaan agar China menghentikan penahanan Muslim Uighur di negara berkenaan.

“Kami menuntut kerajaan China segera melepaskan etnik Uighur yang
ditahan sewenang-wenangnya di kem tahanan,” kata kenyataan Jabatan
Negeri AS.

Pompeo mengulangi desakan tersebut susulan pertemuan dengan Mihrigul Tursun, seorang bekas tahanan warga Uighur yang secara  terbuka di AS, membicarakan penderitaan yang dialami ketika di kem  tahanan. Menurut Mihrigul, dia dipisahkan daripada anak- anaknya dan ditahan dalam bilik sempit bersama-sama 60 wanita lain.

Dia turut dipukul dan dikenakan renjatan elektrik ketika soal siasat yang dijalankan.

Pompeo turut dilapor bertemu tiga lagi etnik minoriti Uighur yang mana ahli keluarga mereka telah ditahan kerajaan China.

Laporan  Pertubuhan Bangsa-Bangsa Bersatu (PBB) mengatakan, China telah menahan hampir sejuta warga Uighur dalam usaha mengintegrasi kumpulan minoriti terbabit.

Pompeo berkata, pihaknya berusaha meyakinkan kerajaan
China bahawa penahanan yang dilakukan adalah bersifat kejam dan harus
dihentikan.

Menurut laporan yang dibentangkan Pegawai Jabatan Negara, Michael Kozak, tahanan Muslim Uighur dipaksa memakan daging babi dan meminum arak bertujuan melemahkan semangat dan menghasut mereka  meninggalkan agama Islam.

China menafikan dakwaan melakukan penahanan besar-besaran, sebaliknya ia mendakwa menjalankan kem  ‘latihan’ sebagai langkah menangani pengaruh ekstremis di wilayah Xinjiang. – SINAR ONLINE


TIDAK PERLU BAWA LESEN, TAMPAL ‘ROADTAX’ KENDERAAN

PUTRAJAYA: Pemilik kenderaan persendirian tidak lagi perlu memaparkan Lesen Kenderaan Motor (LKM) atau ‘roadtax’ dan Lesen Memandu Malaysia (LMM) Persendirian secara fizikal, bermula hari ini.

Menteri Pengangkutan Anthony Loke Siew Fook berkata, pemandu selepas ini boleh menggunakan mod paparan LKM Digital (e-LKM) dan LMM Digital (e-LMM) melalui portal awam Jabatan Pengangkutan Jalan (JPJ) atau aplikasi telefon pintar MyJPJ yang dilaksanakan di bawah satu projek perintis secara dalaman.

Pelaksanaan e-LKM dan e-LMM itu ialah langkah digitalisasi dalam perkhidmatan teras Jabatan Pengangkutan Jalan (JPJ) fasa pertama, katanya.

“Perkara ini dilaksanakan secara berperingkat dengan bermulanya fasa pertama melibatkan kenderaan persendirian individu termasuk motosikal warganegara mengambil kira kesediaan sistem dan penerimaan awam terhadap pelaksanaan tersebut sebelum peluasan ke fasa seterusnya,” katanya.

Mod paparan e-LKM dan e-LMM itu boleh dimuat turun melalui portal awam Jabatan Pengangkutan Jalan (JPJ) atau aplikasi mobile MyJPJ di bawah satu projek perintis secara in-house.

Selaras dengan inisiatif itu, Loke berkata peruntukan di bawah Seksyen 20 Akta Pengangkutan Jalan 1987 (Akta 333) iaitu ‘setiap LKM hendaklah dilekatkan dan dipamerkan pada kenderaan yang berkenaan’ tidak lagi akan dikuatkuasakan bagi kategori pemilik di bawah fasa pertama.

Loke berkata penguatkuasaan yang dilakukan JPJ dan Polis Diraja Malaysia (PDRM) itu akan selari serta memberi jaminan penguatkuasaan tidak lagi menyaman pihak yang dibenarkan untuk tidak memaparkan pelekat LKM pada cermin depan kenderaan.

“Sekiranya pemilik disaman kerana tidak memaparkan LKM, boleh menghantar kepada Kementerian Pengangkutan untuk ‘no further action‘ (tiada tindakan lanjut) kerana pengecualian itu akan diwartakan dalam masa dua minggu lagi,” katanya.

Loke berkata orang ramai tidak perlu panik kerana pemaparan secara digital belum diwajibkan dan pemilik diberi pilihan kerana pelaksanaan advokasi dilakukan dalam tempoh setahun untuk rakyat menyesuaikan diri dengan sistem digital itu serta mengambil kira kekangan pemilik di kawasan pedalaman khusus di Sabah dan Sarawak.

Dalam tempoh pelaksanaan fasa pertama, kategori pemilik atau pemegang lesen kenderaan yang masih wajib mempamerkan LKM ialah persendirian syarikat, kenderaan pemilikan warga asing dan kenderaan perdagangan meliputi kenderaan barangan dan kenderaan perkhidmatan awam.

Kad LMM pula ialah pemegang lesen belajar memandu (LDL), pemegang lesen vokasional (PSV/GDL/KON), pemegang lesen memandu bagi warganegara asing dan pemegang lesen memandu negara luar oleh pemandu warga asing (IDP).

Loke berkata langkah pendigitalan itu mampu mengurangkan kesesakan di pejabat dan kaunter JPJ sehingga 80 peratus, yang setiap bulan secara purata sebanyak 1.5 juta kenderaan perlu memperbaharui LKM.

Beliau berkata langkah digitalisasi JPJ fasa pertama itu juga boleh membawa penjimatan sebanyak RM96 juta setahun dari segi kos pelekat dan kad.

“Rakyat juga dapat penjimatan dari segi masa dan tidak perlu bayar pihak ketiga untuk penghantaran pelekat (fizikal),” katanya.–AlHijrah Online


PKPP: SARAWAK BENAR 100 ORANG SOLAT JUMAAT BAGI MASJID NEGERI MULAI 12 JUN INI

Lebih 400 masjid dan surau di Sarawak benarkan jumlah jemaah yang lebih ramai bagi solat Jumaat dan solat berjemaah susulan pelaksanaan Perintah Kawalan Pergerakan Pemulihan (PKPP) mulai esok dengan prosedur operasi standard (SOP) ketat.

Bermula 12 Jun ini, Kerajaan Negeri Sarawak beri kebenaran hingga 100 jemaah solat Jumaat untuk masjid negeri.


KANAK-KANAK JATUH TINGKAT 11 FLAT LARKIN MENINGGAL DUNIA

JOHOR BAHRU: Seorang kanak-kanak lelaki berusia 12 tahun yang patah tangan kiri selepas terjatuh dari tingkat 11 Rumah Pangsa Larkin di Jalan Garuda di sini petang semalam, meninggal dunia beberapa jam selepas itu.

Ketua Polis Daerah Johor Bahru Selatan ACP Raub Selamat berkata, kanak-kanak tersebut meninggal dunia semasa menerima rawatan Hospital Sultanah Aminah (HSA) di sini pada jam 12.30 tengah malam tadi.

“Terdapat laporan polis dan kes diklasifikasikan sebagai mati mengejut (SDR),” katanya.

Semalam, kanak-kanak tersebut patah tangan kiri selepas terjatuh dari tingkat 11 rumah pangsa berkenaan pada jam 7.31 petang Ahad.

Mangsa ditemukan di bahagian bumbung kedai di tingkat bawah selepas terjatuh dari tingkat 11 daripada 15 tingkat bangunan itu.

Sejurus itu, anggota bomba yang tiba di lokasi kejadian membawa turun mangsa dengan menggunakan pengusung sebelum diserahkan kepada pasukan perubatan untuk dibawa ke HSA.—AlHijrah Online


TIGA BAKAL JEMAAH HAJI KUMPULAN PERTAMA POSITIF COVID-19

KUALA LUMPUR: Seramai tiga daripada 298 bakal jemaah haji kumpulan pertama bagi musim 1443H/2022 dikesan positif COVID-19 melalui ujian RT-PCR yang dibuat sebelum penerbangan.

Pengarah Eksekutif Haji Lembaga Tabung Haji (TH), Datuk Seri Syed Saleh Syed Abdul Rahman berkata, mereka yang dikesan positif itu telah dinasihatkan untuk menjalani kuarantin mengikut tempoh yang ditetapkan.

“Bagi penerbangan pertama ini terdapat tiga bakal jemaah haji dikesan positif COVID-19 hasil ujian PCR dan mereka telah memaklumkan kepada kami lebih awal.

“Selepas tamat tempoh kuarantin dan tiada simptom, mereka boleh mendapat nasihat daripada pihak hospital dan doktor untuk membuat ujian RT-PCR sekali lagi.

“Jika keputusan negatif dan penerbangan masih ada, TH akan cuba sedaya upaya untuk memastikan mereka dapat menunaikan haji tahun ini,” katanya.

Ujarnya Arab Saudi telah menetapkan hanya jemaah yang memperoleh keputusan negatif ujian RT-PCR sahaja dibenarkan untuk menunaikan haji.

Beliau berkata demikian kepada media selepas majlis mengucapkan selamat jalan kepada jemaah haji Malaysia yang turut dihadiri Perdana Menteri, Datuk Seri Ismail Sabri Yaakob di Pusat Konvensyen dan Hotel Movenpick, KLIA hari ini.

Penerbangan kumpulan pertama bakal jemaah haji Malaysia dijadual berlepas pada jam 1.35 tengah hari dari Lapangan Terbang Antarabangsa Kuala Lumpur (KLIA), Sepang dan dijangka mendarat di Lapangan Terbang Antarabangsa Putera Mohammad Bin Abdulaziz, Madinah pada jam 4.55 petang waktu Arab Saudi. – AlHijrah Online


PEMULIHAN EKONOMI PERLAHAN PENGARUHI PENURUNAN DIVIDEN LTAT

IPOH : Proses pemulihan ekonomi
yang agak perlahan ketika ini mungkin menjadi faktor mempengaruhi penurunan
pemberian dividen daripada Lembaga Tabung Angkatan Tentera (LTAT) kepada
ahlinya.

Penganalisis
ekonomi dari Pusat Kajian Demokrasi dan Pilihan Raya Universiti Malaya
(UMcedel), Prof Madya Dr Awang Azman Awang Pawi berkata, perkembangan itu
secara tidak langsung memberikan kesan kepada keyakinan rakyat termasuk
pelabur.

“Keadaan
ini sebenarnya mencerminkan keadaan pasaran semasa iaitu dari segi keyakinan
pelabur, keyakinan rakyat dalam suasana pemulihan ekonomi yang agak perlahan.
Orang nak perubahan agak cepat, kalau boleh dalam setahun tetapi realitinya ia
mengambil masa untuk memulihkan ekonomi negara.

“Sebagai
contoh dalam isu LTAT yang kalau boleh tidak mahu ada kesilapan laporan,
pendapatan kerana ia boleh kelirukan pelabur, kelirukan rakyat dan akhirnya
menyebabkan keyakinan itu terjejas, tergugat dan ini mempengaruhi harga pasaran
termasuk saham itu sendiri.

“Harga pasaran turun dan ini mempengaruhi pemberian bonus dan dividen,” katanya.

Awang Azman
berkata demikian bagi mengulas pengumuman Pengerusi LTAT, Tan Sri Mohd Zahidi
Zainuddin berhubung pengumuman dividen sebanyak dua peratus kepada ahli-ahli
LTAT bagi tahun kewangan berakhir 2018 dengan jumlah agihan RM161.2 juta.

Bagaimanapun,
dividen yang akan diagihkan pada ahli minggu ini menunjukkan penurunan ketara
sebanyak 51.9 peratus berbanding pendapatan bersih yang dinyatakan semula iaitu
sebanyak RM459.5 bagi tahun kewangan 2017.

Sementara itu,
Awang Azman berkata, wujud persepsi berhubung penurunan dividen kali ini
berbanding tahun sebelumnya.

“Kalau
dibandingkan tahun lepas ada keuntungan tetapi kena faham walaupun dapat
keuntungan terdapat kerugian terkumpul.

“Ini pernah
diberitahu dulu pada 2017 apabila kerugian dianggarkan sekitar RM30 juta.

“Kalau kita lihat dulu, teguran daripada Jabatan Audit Negara dan semakan semula kepada pernyataan kewangan, jadi kalau begitu situasinya, kenyataan Menteri Pertahanan, Mat Sabu ketika itu meminta agar kedudukan fizikal tahun ini dibuat dengan tepat,” katanya. – SINAR HARIAN


KAFA D’ HIJRAH: TAHUN 1 – HURUF HIJAIYAH

KAFA d’Hijrah: Tahun 1 – Huruf Hijaiyah — AlHijrah Online


TINDAKAN BIADAP BAKAR AL-QURAN DIKECAM ISESCO

AMMAN: Pertubuhan Pendidikan, Saintifik dan Kebudayaan Islam (ISESCO) pada Ahad mengecam  “tingkah laku biadab” membakar naskhah al-Quran oleh pelampau di Stockholm, Sweden, lapor Petra.

Tindakan ini menunjukkan tindakan tidak bertamadun yang bercanggah dengan semangat toleransi dan menunjukkan ketidakpercayaan terhadap kepelbagaian budaya dan doktrin.

Perbuatan itu juga boleh membawa kepada tercetusnya perasaan benci dan menghidupkan semula ucapan kebencian, menurut ISESCO dalam satu kenyataan pada Ahad.

Memandang rendah nilai dan prinsip yang mengawal kehidupan negara dan rakyat adalah senjata pemusnah paling berbahaya yang mengganggu struktur keselamatan serta pembangunan dalam masyarakat antarabangsa.

Menurut ISESCO, corak pelanggaran sedemikian tidak akan menjejaskan nilai al-Quran yang jumlah penganutnya semakin bertambah dari hari ke hari di serata dunia.

ISESCO tidak akan teragak-agak untuk bergerak ke hadapan bersama pasukan cintakan keamanan dunia dalam menyebarkan kesedaran dan mengukuhkan asas kesederhanaan untuk mencegah penyebaran dan pengembangan kecenderungan melulu ini. — AlHijrah Online


KERAJAAN PERPADUAN SENTIASA TINGGIKAN SYIAR ISLAM, PERTAHAN HAK DAN KEADILAN RAKYAT – ANWAR

PUTRAJAYA: Kerajaan Perpaduan akan sentiasa meninggikan syiar Islam dan memastikan hak serta keadilan rakyat Malaysia dipertahankan, kata Perdana Menteri Datuk Seri Anwar Ibrahim.

Bercakap pada Majlis Pelancaran Buku Adab Perbezaan Pendapat Dalam Islam di sini hari ini, Anwar berkata beliau akan menggunakan mandat dan amanah yang diberikan rakyat untuk tujuan tersebut.

“Saya sebagai seorang Muslim tentu ada tanggungjawab dengan hak untuk pertahan.. hak meninggikan syiar dan keadilan termasuk kepada golongan bukan Islam.

“Dalam konsep Malaysia MADANI juga tidak lari daripada prinsip ini,” katanya yang turut meminta rakyat negara ini memberi peluang kepada Kerajaan Perpaduan untuk melaksanakan prinsip-prinsip yang terdapat dalam konsep Malaysia MADANI.

Konsep Malaysia MADANI yang diperkenal pada 19 Jan lepas berteraskan kepada enam prinsip iaitu keMampanan, kesejAhteraan, Daya cipta, hormAt, keyakiNan dan Ihsan.

Dari segi tata kelola pentadbiran, Anwar menegaskan tidak akan mengizinkan amalan salah guna kuasa oleh pemimpin termasuk dirinya sendiri untuk menyakau hak rakyat.

Anwar juga menegaskan bahawa beliau bukan boneka sesiapa dan tidak boleh dibeli dengan wang ringgit.

“Alhamdulillah, umur saya akan mencecah 76 tahun dan saya tidak boleh dibeli dengan wang ringgit. Kalau boleh dibeli, saya sudah lama melencong,” katanya yang juga Menteri Kewangan.

Anwar berkata kerajaan membuka ruang untuk mana-mana pihak yang berbeza pendapat namun ia mestilah tidak melanggar etika sedia ada.

“Boleh berbeza pendapat, ada ruang berbeza pendapat, ada disebut etika berbeza pandangan dalam Islam walaupun anda memutuskan untuk tidak bersetuju, terdapat prinsip etika yang mendasarinya. Tidak boleh kita langgar dasar etika,” katanya. — AlHijrah Online


AZALINA PENASIHAT KHAS PM

KUALA LUMPUR: Ahli Parlimen Pengerang Datuk Seri Azalina Othman Said dilantik sebagai Penasihat Khas (Undang-undang dan Hak Asasi) kepada Perdana Menteri.

Bekas Timbalan Speaker Dewan Rakyat itu difahamkan telah menerima surat pelantikan daripada Perdana Menteri Datuk Seri Ismail Sabri Yaakob pada Khamis lalu.

Azalina memaklumkan beliau akan berusaha menggalas tugas itu dengan baik demi negara.

“Terima Kasih Datuk Seri Ismail Sabri Yaakob atas kepercayaan. InsyaAllah dengan kudrat yang ada saya akan lakukan yang terbaik demi negara,” katanya menerusi hantaran di Facebooknya.–AlHijrah Online


DAP ARAH TIDAK ANJUR SAMBUTAN ATAU KONVOI KENDERAAN SUSULAN PELANTIKAN ANWAR

KUALA LUMPUR: DAP mengarahkan semua peringkat pimpinan parti supaya tidak menganjurkan sebarang bentuk sambutan mahupun acara konvoi kenderaan susulan pelantikan Pengerusi Pakatan Harapan (PH) Datuk Seri Anwar Ibrahim sebagai Perdana Menteri Malaysia ke-10.

Setiausaha Agungnya Anthony Loke Siew Fook dalam kenyataan yang dimuat naik di laman Facebook berkata semua pihak diminta bertenang dan menghormati keputusan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Perbincangan Khas Raja-Raja Melayu.

“Kerajaan yang bakal ditubuhkan adalah sebuah Kerajaan Perpaduan (Unity Government) yang merangkumi pelbagai gabungan parti politik. Kita perlu bekerjasama dan bersatu padu dalam membantu Perdana Menteri mengemudi negara keluar daripada kemelut yang dihadapi,” katanya.

Al-Sultan Abdullah hari ini berkenan melantik Anwar, 75,  sebagai Perdana Menteri Malaysia ke-10, dengan Istiadat Pengurniaan Suratcara Pelantikan dan Istiadat Mengangkat Sumpah Jawatan dan Setia serta Sumpah Simpan Rahsia sebagai Perdana Menteri berlangsung kira-kira pukul 5 petang di lstana Negara.

Terdahulu, Timbalan Presiden PKR Rafizi Ramli turut mengingatkan penyokong parti itu terutamanya, untuk tidak mengadakan sebarang perhimpunan selain menasihati agar berhati-hati dengan sebarang kandungan di media sosial atau pesanan ringkas yang boleh menimbulkan kerisauan atau dijadikan alasan untuk provokasi. –AlHijrah Online


Sri Lanka larang pakai purdah

COLOMBO, 29 April – Presiden Sri
Lanka, Maithripala Sirisena semalam mengumumkan larangan pemakaian purdah
seminggu selepas serangan ganas yang meragut 253 nyawa di negara itu pada minggu
lalu.

Pengumuman itu dibuat di bawah
perintah darurat yang diumumkan di negara itu pada minggu lalu.

Pejabat presiden dalam satu
kenyataan memaklumkan larangan purdah atau niqab itu akan berkuat kuasa pada
hari ini.

“Ia adalah untuk memastikan
keselamatan negara. Tiada siapa perlu menutup muka mereka untuk menyukarkan proses
kenal pasti identiti,” jelasnya lagi.

Penduduk Islam hanya meliputi
kira-kira 10 peratus daripada 21 juta populasi penduduk di negara itu.

Sinar Harian yang memetik laporan
AFP menyebutkan kebanyakan penduduk Islam mengamalkan prinsip liberal dan hanya
segelintir mengenakan niqab.


KEJADIAN BELLA TERKENA AIR PANAS TERMOS TIDAK PERNAH BERLAKU – PEGAWAI PENYIASAT

KUALA LUMPUR: Seorang pegawai penyiasat hari ini memberitahu Mahkamah Sesyen di sini bahawa kejadian termos berisi air panas yang didakwa tertumpah sehingga menyebabkan kecederaan pada tubuh remaja perempuan Sindrom Down dikenali sebagai Bella tidak pernah berlaku.

Inspektor Suhaili Mahad, 31, dari Jabatan Siasatan Jenayah, Ibu Pejabat Polis Kontinjen Kuala Lumpur berkata ini kerana termos itu, yang dijadikan sebagai barang kes, berada dalam keadaan baik dan tiada kesan pecah.

“Hasil siasatan pihak polis mendapati termos itu tidak jatuh sebab tidak ada kesan kemek,” katanya semasa pemeriksaan utama oleh Timbalan Pendakwa Raya Zilfinaz Abbas pada perbicaraan kes pengasas Rumah Bonda Siti Bainun Ahd Razali yang didakwa mengabai dan menganiaya remaja perempuan berusia 13 tahun itu.

Bagaimanapun, saksi pendakwaan ke-19 itu berkata tiga penghuni Rumah Bonda dikenali sebagai Yasmin, Balqis dan Aida serta Siti Bainun sendiri seolah-olah membacakan ‘skrip’ sama berhubung kejadian termos berisi air panas yang didakwa jatuh dan tertumpah ke atas Bella.

“Persamaannya ialah mereka menceritakan perkara sama iaitu Bella dikejar dari belakang oleh Balqis kerana berebut ‘jajan’ (makanan ringan) dan kemudian Bella tertarik termos lalu air panas tertumpah pada badannya.

“Namun apabila saya menemu bual seorang doktor yang merawat Bella di bahagian kecemasan, doktor itu mengesahkan terdapat kecederaan lama dan baharu pada badan remaja itu. Jadi, saya percaya apa yang disampaikan mengenai kejadian termos tertumpah itu tidak berlaku,” katanya.

Keterangan Suhaili itu bagaimanapun dibantah oleh peguam Mohammad Farhan Maaruf, yang mewakili Siti Bainun, atas alasan saksi bukan seorang pakar untuk memberi dapatan berhubung keadaan termos tersebut.

Zilfinaz kemudian berkata Suhaili menyiasat semua saksi, jadi itu adalah dapatan beliau selaku pegawai penyiasat.

Mohammad Farhan: Suhaili bukan seorang pakar untuk menentukan kerosakan termos berkenaan.

Zilfinaz: Tidak perlu pakar untuk lihat apa-apa kerosakan sebab kita boleh lihat termos itu sendiri, mesti ada kerosakan jika jatuh.

Hakim Izralizam Sanusi menolak bantahan pembelaan dan merekodkan jawapan Suhaili.

Yasmin Nahar Mahmood, 19, dalam keterangan sebelum ini memberitahu mahkamah bahawa kecederaan melecur yang dialami Bella adalah disebabkan tumpahan air termos dan bukan daripada mesin penapis air.

Suhaili juga memberitahu mahkamah beliau hanya menjalankan siasatan dari sudut pengabaian dan mengakui tiada keterangan lanjut daripada saksi berkaitan penderaan yang berlaku.

Beliau juga mengakui tidak merampas telefon bimbit Siti Bainun dan hanya mengambil telefon bimbit milik Zurianty Sudin dan Hani Azura, yang merupakan rakan tertuduh.

Muhammad Farhan: Sekiranya Puan Suhaili rampas telefon bimbit Siti Bainun dan serahkan kepada polis maka akan ada dua versi boleh dibandingkan yang mungkin membantu siasatan.

Suhaili: Tidak setuju.

Siti Bainun, 30, berdepan dua pertuduhan iaitu mengabai dan menganiaya Bella sehingga menyebabkan mangsa mengalami kecederaan fizikal serta emosi di sebuah kondominium di Wangsa Maju di sini antara Februari dan Jun 2021.

Perbicaraan di hadapan Izralizam bersambung esok.–AlHijrah Online


BAYI TIGA BULAN DI SABAH DIJANGKITI VIRUS POLIO

KUALA LUMPUR: Setelah 27 tahun Malaysia bebas daripada virus polio, Kementerian Kesihatan (KKM) hari ini memaklumkan seorang bayi lelaki berumur tiga bulan dari Tuaran, Sabah disahkan dijangkiti penyakit itu.

Ketua Pengarahnya Datuk Dr Noor Hisham Abdullah berkata bayi itu mengalami demam diikuti lemah anggota badan dan telah dimasukkan ke Unit Rawatan Rapi di hospital sebelum disahkan dijangkiti vaccine-derived poliovirus type 1 (VDPV1) Jumaat lepas (6 Dis).

Menurut beliau, bayi itu masih dirawat di wad isolasi dan berada dalam keadaan stabil tetapi masih memerlukan bantuan pernafasan.

“Hasil ujian pengesahan yang dijalankan oleh World Health Organization (WHO) Polio Regional Laboratory di Australia, virus itu mempunyai perkaitan genetik dengan virus polio yang dikesan pada kes Acute Flaccid Paralysis (AFP) di negara Filipina,” katanya dalam kenyataan hari ini.

Menjelas lanjut, beliau berkata virus yang dilemahkan itu dikumuhkan oleh badan melalui najis dan dalam persekitaran yang tidak sanitari, ia boleh menjangkiti orang lain yang tiada imuniti terhadap polio serta ia terus tersebar dalam komuniti yang liputan imunisasi polio kurang daripada 95 peratus.

“Semakin lama virus itu tersebar dalam komuniti itu, ia mengalami mutasi genetik hingga menjadi virus yang kembali aktif, dikenali sebagai vaccine-derived poliovirus (VDPV) dan boleh menyebabkan poliomyelitis.

“Namun begitu, untuk mereka yang telah divaksinasi dengan vaksin poliomyelitis, mereka akan mendapat perlindungan daripada jangkitan penyakit itu,” jelasnya.

Sementara itu, katanya, sehingga 5 Dis lepas, hasil siasatan di kawasan tempat tinggal kanak-kanak yang dijangkiti polio di Sabah itu mendapati 23 daripada 199 orang (11.6 peratus) yang berumur antara dua bulan hingga 15 tahun tidak menerima vaksin polio.

“Ini satu keadaan yang sangat merunsingkan kerana penularan jangkitan cVPDV hanya boleh ditamatkan dengan imunisasi polio,” kata beliau.

Bagi memastikan negara terus bebas dari penyakit polio, beliau berkata KKM melalui semua Pejabat Kesihatan Daerah dan fasiliti kesihatan hendaklah antaranya memastikan pemantauan dan pengesanan AFP di semua fasiliti kesihatan diperkukuhkan.

Selain itu, pemantauan sampel persekitaran di kawasan-kawasan berisiko tinggi seperti kawasan penempatan warga asing dari negara yang sedang mengalami polio perlu diperluaskan selain memastikan liputan imunisasi polio melebihi 95 peratus di semua lokaliti di Malaysia pada setiap masa.

Bagi negeri Sabah yang paling hampir dengan negara Filipina, liputan imunisasi yang tinggi adalah penting untuk melindungi kanak-kanak daripada jangkitan polio,” katanya.

Pada masa sama, menurutnya, KKM perlu meningkatkan aktiviti pemantauan kes cicir imunisasi serta meningkatkan kesedaran dan pendidikan kesihatan mengenai penyakit polio serta kepentingan imunisasi bagi mencegah polio dan menangani pengaruh antivaksin.

Orang ramai khususnya ibu bapa dinasihatkan supaya memastikan anak-anak telah mendapat imunisasi polio yang lengkap di mana-mana fasiliti kesihatan berhampiran selain mengamalkan kebersihan diri dan kebersihan persekitaran yang berterusan,” katanya.

Untuk rekod, penyakit polio merupakan penyakit yang wajib dinotifikasikan di bawah Akta Pencegahan dan Pengawalan Penyakit Berjangkit 1988. — BERNAMA


POLIS KENAL PASTI EMPAT INDIVIDU TULAR LANGGAR LAMPU ISYARAT

LUMUT: Polis telah mengenal pasti seorang pemandu lori dan tiga penunggang motosikal yang dirakam melakukan kesalahan trafik di persimpangan lampu isyarat Kampung Acheh, Seri Manjung di sini yang tular semalam.

Ketua Polis Daerah Manjung ACP Nor Omar Sappi berkata keempat-empat individu berumur 18 hingga 30 tahun itu berjaya dikesan dan akan dipanggil ke Ibu Pejabat Polis Daerah (IPD) Manjung.

“Polis mengesan video yang tular berhubung kejadian itu kira-kira pukul 8.20 malam Rabu yang dimuat naik menerusi akaun Facebook bernama Chi Chot yang dipercayai berlaku pada 4.50 petang Selasa lepas.

“Video berdurasi 16 saat itu memaparkan empat individu bergerak dalam keadaan lampu isyarat masih merah berhampiran Kilang YTY Kampung Acheh,” katanya dalam satu kenyataan hari ini.

Beliau berkata kes disiasat di bawah Peraturan 17 Kaedah-Kaedah Lalu lintas Jalan 1959 (Rule 17 LN 167/59) dan siasatan lanjut masih dijalankan.

Orang ramai yang mempunyai maklumat berkaitan kejadian itu diminta untuk tampil membantu siasatan dengan menghubungi pegawai penyiasat trafik Insp Muhammad Asyraf Henry Philip melalui talian 016-5572540.

Beliau menasihatkan kepada pengguna jalan raya agar mematuhi peraturan jalan raya ditetapkan termasuk memandu dengan berhemah dan tidak melanggar lampu isyarat. –AlHijrah Online


BAPA LEMAS SELEPAS SELAMATKAN ANAK

GEORGETOWN: Seorang lelaki meninggal dunia akibat lemas sewaktu cuba menyelamatkan anaknya di Pantai Miami, Batu Feringghi, petang semalam.

Kejadian berlaku kira-kira 4.30 petang melibatkan mangsa, Haryadi Salleh, 43, lemas semasa cuba menyelamatkan anaknya berusia 13 tahun yang hampir lemas.

Pegawai Operasi Bomba Balai Bomba dan Penyelamat Bagan Jermal, Ahmad Rezki Faris Ismail berkata, pihaknya menerima panggilan kira-kira jam 4.28 petang sebelum anggotanya bergegas ke lokasi kejadian.

Setibanya mereka di lokasi kejadian mendapati seorang mangsa lelaki tidak sedarkan diri akibat lemas.

“Mangsa terlebih dahulu berjaya diselamatkan orang awam dan diberi rawatan awal oleh seorang doktor yang ketika itu sedang bercuti serta berada berhampiran lokasi kejadian bersama pasukan bomba serta Angkatan Pertahanan Awam (APM).

“Mangsa bagaimanapun disahkan meninggal dunia oleh pihak KKM (Kementerian Kesihatan Malaysia),” katanya seperti dilapor media tempatan.

Mayat mangsa diserahkan kepada pihak polis untuk tindakan lanjut.—AlHijrah Online


NENEK, CUCU PEREMPUAN MAUT, KERETA DIPANDU ANAK LELAKI TERBABAS

MACHANG: Seorang nenek dan cucu perempuannya maut apabila kereta jenis Perodua Alza yang dipandu oleh anak lelaki warga emas itu terlibat dalam kemalangan jalan raya di Kilometer 42 Jalan Kota Bharu-Kuala Krai hari ini.

Ketua Polis Daerah Machang Superintenden Mohd Adli Mat Daud berkata dalam insiden pada 5.10 pagi itu, mangsa yang meninggal dunia dikenali sebagai Che Hasnah Jusoh, 67, dan Nurin Damia Mohd Nizam, 14 manakala Muhammad Asyraf Abdul Manap, 26, cedera di bahagian kaki.

“Kesemua mangsa dalam perjalanan dari Kuala Lumpur untuk pulang ke Kampung Bunut Tok Mak Teh Labok, Machang dan apabila sampai di tempat kejadian, kereta yang dipandu oleh Muhammad Asyraf dipercayai terbabas sebelum melanggar penghadang jalan,” menurutnya dalam kenyataan di sini.

Beliau berkata susulan kemalangan itu, kereta dinaiki mangsa mengalami kerosakan teruk manakala kedua-dua penumpang berjaya dikeluarkan oleh anggota dari Balai Bomba dan Penyelamat Machang.

“Nurin Damia mengalami kecederaan serius di bahagian kepala dan disahkan meninggal dunia di tempat kejadian manakala Che Hasnah meninggal dunia pada 8.30 pagi ketika menerima rawatan di Hospital Machang.

“Kes ini akan disiasat di bawah Seksyen 41(1) Akta Pengangkutan Jalan 1987,” katanya.–AlHijrah Online


PAS SAPU BERSIH SEMUA KERUSI PARLIMEN DITANDINGINYA DI TERENGGANU

KUALA TERENGGANU: Buat pertama kalinya dalam sejarah, PAS menyapu bersih kesemua tujuh kerusi Parlimen di Terengganu yang ditandinginya pada Pilihan Raya Umum ke-15 (PRU15) ini.

Kemenangan besar 8-0 Perikatan Nasional (PN) yang menggunakan logo PAS di Terengganu itu turut menyaksikan seorang calon daripada Bersatu berjaya memenangi satu kerusi.

Antara calon Barisan Nasional (BN) yang tewas termasuk bekas Menteri Besar Datuk Seri Ahmad Said di Parlimen Kemaman dan bekas Setiausaha Majlis Syura Ulama PAS Datuk Dr Mohd Khairuddin Aman Razali yang gagal mempertahankan kerusi Kuala Nerus.

Dua timbalan menteri iaitu Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid dan Timbalan Menteri Sains, Teknologi dan Inovasi Datuk Ahmad Amzad Hashim yang bertanding atas tiket PAS masing-masing menang di Parlimen Hulu Terengganu dan Kuala Terengganu.

Di Kemaman Che Alias Hamid daripada PAS menang dengan majoriti 27,179 undi, manakala di Dungun yang merupakan kubu kuat PAS, Wan Hassan Mohd Ramli berjaya mempertahankan kawasan itu dengan majoriti 34,105 undi.

Di kerusi panas Parlimen Kuala Nerus Pengerusi Jawatankuasa Kerajaan Tempatan, Perumahan, Kesihatan dan Alam Sekitar negeri Datuk Dr Alias Razak yang pertama kali bertanding di peringkat parlimen menang majoriti 29,765 undi.

Menepati ramalan, Presiden PAS Tan Sri Abdul Hadi Awang menang buat kali keempat berturut-turut dengan majoriti 41,729 di Marang manakala di Parlimen Kuala Terengganu Ahmad Amzad meraih majoriti 40,907 undi.

Di Setiu penyandang kerusi Shaharizukirnain Abd Kadir mempertahankan kerusi parlimen itu dengan majoriti 19,032 undi dan di kawasan yang dikatakan kubu kuat UMNO selama ini iaitu Parlimen Besut menyaksikan Datuk Che Mohamad Zulkifly Jusoh daripada PAS meraih majoriti 18,666 undi.

Rosol yang merupakan calon tunggal daripada Bersatu yang menggunakan lambang PAS turut berjaya mempertahankan Parlimen Hulu Terengganu yang dimenanginya pada 2018 atas tiket BN, dengan majoriti 15,734 undi. —AlHijrah Online